SURAT TERBUKA RAFIDAH AZIZ KEPADA NAJIB – DIHARAP PERDANA MENTERI DAPAT
SEGERA BERI PENJELASAN

8hb April 2018
SURAT TERBUKA KAPADA PM
Bismillahirrahmanirrahim
DATO’ SRI PM,
Perkara : PENGSWASTAAN SEMUA TANAH MINDEF / MILITARI  DI SELURUH MALAYSIA
Saya ingin merujuk kapada satu Mesyuarat Kabinet pada penghujung 2008, semasa Dato’ Sri  Menteri Pertahanan, dan juga TPM ,kapada PM Abdullah Badawi. Dato Sri tentu ingat membentangkan satu KERTAS KABINET, untuk mendapat Persetujuan Kabinet tentang CADANGAN2 DATO ‘ SRI , atas PERKARA2 BERIKUT :
1) UNTUK Dato’ Sri SWASTAKAN SEMUA lebih dari 40,000 hektar TANAH MILIK MINDEF di seluruh Malaysia .(Tanah tersebut adalah ASET NEGARA yang berharga dan Strategik )
2) ‘Pengswastaan’ itu diberikan KAPADA  sebuah SYARIKAT MILIK 3 INDIVIDU,  iaitu 2 lelaki dan 1 orang Wanita.
3) PAJAKAN TANAH ialah untuk 40 TAHUN , iaitu 4 dekad.

TIDAK ADA dibuat TENDER TERBUKA, atau di minta apa2 sebutharga dari pihak2 lain.
Saya agak ragu dan telah BERTANYA kapada Dato’ Sri, dalam Mesyuarat tersebut:
 a) MENGAPA di swastakan kapada Syarikat yang tidak langsong di ketahui rekodnya
  b) MENGAPA tidak di swastakan kepada LEMBAGA TABUNG  ANGKATAN TENTERA (LTAT), yang bolih bergabung dengan Syarikat2 besar, yang ada rekod prestasi yang terbukti?
JAWAPAN DATO’ SRI kepada saya, dan di sambut olih PM Abdullah ialah,
‘Kita akan bawa masuk LTAT kemudian…’
Tiada seorang pun menteri lain menyoal Dato’ Sri.
Kertas Kabinet telah diluluskan.
DATO’ SRI  PM ,
Saya ingin bertanyakan, untuk diberi PENGESAHAN, bahawa :
(1) ‘SYARIKAT 3 Individu ’ SEKARANG INI adalah PEMILIK setiap inci Tanah BEKAS MILIK MINDEF / MILITARI ,(KECUALI yang telah mereka jual)
(2)  MEREKA lah sekarang pihak yang MEMBUAT KEPUTUSAN2 atas perkara2 saperti :
⁃ APA yang akan di buat dengan Tanah di SELURUH Malaysia, yang BEKAS milik MINDEF / MILITARI, tetapi yang telah diswastakan kapada mereka.
⁃ KAPADA SYARIKAT2  mana yang  mereka akan jual keping2 tertentu , Tanah yang sekarang MEREKA miliki itu . (KECUALI jika ada ‘arahan2’ tertentu dari pihak atasan)
⁃ UNTUK TENTUKAN apa2 Peraturan dan Perjanjian, SAPERTI  ‘TUKAR TANAH/ LAND SWAP’.
 Ini saperti dalam keadaan, dimana, ada  Syarikat2  yang SETUJU untuk  mereka PINDAHKAN Kem2 LAMA Militari dalam dan sekitar bandar, dan mereka juga akan BANGUNKAN Kem2  BARU di lokasi lain ,yang jauh dari bandar.
Sebagai ‘PERTUKARAN TANAH’, Syarikat2 tersebut akan dapat TAPAK2  KEM lama itu, yang jauh lebih tinggi nilainya, untuk membangunkan PROJEK2 KOMERSIAL , yang sangat MENGUNTUNGKAN. Terutama selepas di NILAI SEMULA/ Revalue, Tanah BEKAS Milik MINDEF ,  kapada nilai semasa. (Contohnya ialah di SARAWAK, IAITU  transaksi dengan Syarikat milik Tan Sri Bustari Yusof. Beliau akan membina Kem2 baru, di kawasan2 luar dari bandar, dan dapat Tapak2 Kem Lama sekitar Bandar untuk dibangunkan PROJEK2  KOMERSIAL )
Dapatkah Dato’ Sri SAHKAN, bahawa Projek2 BERIKUT, adalah ANTARA yang MELIBATKAN tanah BEKAS  milik MINDEF / MILITARI ,(yang sekarang MILIK  ‘Syarikat 3 Individu’ )?
Ini CONTOH2  yang di ketahui :
1) PENGKALAN TUDM di Sg Besi, telah di jual KEPADA 1 MDB pada harga yang TIDAK manasabah iaitu RM74.20pkp (nilai pada masa itu sehingga RM1,000pkp). Kontrak yang di tawarkan  kapada IWH-CREC untuk membangunkan Perojek ‘Bandar Malaysia’, telah DITARIK BALIK.
KERAJAAN melalui MOF, telah ‘ambil alih’ PROJEK.
Wang DEPOSIT sebanyak RM741 juta sudahpun dibayar olih mereka. Akhirnya, BUKAN  1MDB yang BAYAR  BALIK DEPOSIT itu, tetapi KERAJAAN ( iaitu RAKYAT yang PEMBAYAR Cukai)
   2)  KEM MAJIDEE, 4 km dari Johor Bharu, di TEMPATKAN SEMULA, ke lokasi2 yang jauh, saperti ke Kluang, Gemas dan lain2. Sebenarnya ISU ini telah di bangkitkan di PARLIMEN, dan juga olih Jawatankuasa Akaun Awam (Public Accounts Committee) ,yang ketika , itu di pengerusikan olih Tan Sri Azmi Khalid.
3) EAST COAST RAIL LINK (ECRL) sepanjang 620 km

4) HIGH SPEED RAIL ke Singapura (HSR)

5) SATU PROJEK berbentuk PERTANIAN KOMERSIAL BESAR2AN, yang telah diumumkan olih Menteri Pertahanan Hishamuddin, yang dikatakan ‘akan dibangunkan atas Tapak2 Tanah MINDEF  yang tidak digunakan’ ,  atau” idle”.
SEBENARNYA, TIDAK ada LAGI, TANAH MILIK MINDEF / MILITARI ,sama ada ‘idle’ atau tidak.
SEMUA TANAH MINDEF/ MILITARI, SEKARANG DIMILIKI olih ‘Syarikat 3 Individu’.

6) PENJUALAN tanah Strategik , iaitu PENGKALAN TUDM BUTTERWORTH kapada TSR Capital, untuk tapak itu di bangunkan projek KOMERSIAL.
PENGKALAN lama akan di pindahkan ke Ara Kuda.
BAGAIMANAPUN, SETELAH ada banyak TENTANGAN daripada pelbagai pihak, Dato’ Sri telah TANGGUHKAN Pelan itu, supaya dibuat ‘kajian lebih   mendalam’.
WALHAL, WANG sudah di perolehi dari Jualan Tapak Tanah olih ‘Syarikat 3 Individu’.
DATO’ SRI ,
Baru2 ini Dato ‘ Sri telah umumkan semasa membuka PENGKALAN TUDM BARU SENDAYAN,  bahawa ‘tanah2 ASET Kerajaan yang TIDAK digunakan’, akan “di monetise” ‘untuk projek2 lain’ ‘
Saya ingin mendapat PENGESAHAN :
 a) ADAKAH INI satu lagi PERANCANGAN untuk di KOMERSIALKAN Tanah BEKAS Milik MINDEF/ MILITARI , yang SEKARANG MILIK PENUH ‘ SYARIKAT 3 INDIVIDU ‘?
b) BAHAWA akan ada pendekatan2 di ambil, untuk membolihkan bantuan kewangan diberi terus  kepada  1MDB ,  (saperti dalam case PEMBAYARAN DEPOSIT olih KERAJAAN , dan BUKAN olih 1MDB,  dalam transaksi Penjualan Tanah PENGKALAN UDARA  SG BESI , kapada IWH- CREC Consortium )?

RAKYAT PERLU TAHU SEMUA FAKTA2 .
SILALAH DEDAHKAN UNTUK PENGETAHUAN AWAM:
   a)  NAMA2 3 Individu itu
   b)  NAMA Syarikat mereka
   c)  BUTIR2  PENGSWASTAAN besar2an , secara ‘SEKALI GUS’ , ASET NEGARA , yang sangat  STRATEGIK dan BERHARGA itu.
    d)  SENARAI Menteri2 yang hadhir dalam Meyuarat Kabinet, yang meluluskan KERTAS KABINET ,  yang Dato’ Sri bentangkan itu. SAYA SENDIRI MEMANG HADHIR.
TIDAK ADA apa lagi  yang ‘Rahsia’ tentang Kertas Kabinet itu, kerana  PENGSWASTAAN  SUDAH pun SELESAI.
Projek2 meggunakan tanah BEKAS Milik MINDEF / MILITARY, sudah pun , dan sedang ,dilaksanakan. Cara berterusan, Projek2 BARU akan di RUNDINGKAN ,dengan PENILAIAN SEMULA nilai tanah kapada nilai semasa, UNTUK 30 TAHUN yang akan datang.
KITA SEMUA mesti TAAT SERTA PATUH BERPEGANG  kapada )SUMPAH PERLANTIKAN JAWATAN KITA. Menteri2 berugama ISLAM, MEMULAKAN SUMPAH mereka dengan Lafaz..
  ‘Wallahi, Wabillahi, Watallahi’
ALLAH SWT MENGHAKIMKAN SEGALA2NYA.
Terima kasih,
Salam Sejahtera,
Rafidah Aziz.
ULASAN – Surat terbuka ini dipetik daripada laman FB Rafidah Aziz Malaysian Citizen dan demi menjaga keaslian luahan hati beliau sebagai bekas menteri, maka semua ejaan adalah dikekalkan sebagaimana tulisan asalnya.
Namun, apa yang paling penting ialah Najib Razak harus berani tampil dengan jawapan terhadap perkara-perkara yang dibangkitkan oleh Rafidah dalam suratnya ini.
Diharapkan Najib tidak terus senyap sunyi atau mengambil masa yang terlalu lama untuk memberikan jawapannya.
Berani kerana benar dan rakyat tentunya sedang menunggu-nunggu jawapan Najib.
(ShahbudinHusin 08/04/2018).

0

0

votes
Article Rating
Kongsikan artikel ini


BERANIKAH NAJIB, HISHAMMUDDIN BERSUMPAH DENGAN NAMA ALLAH JUGA SEPERTI
RAFIDAH?

Walaupun Menteri Pertahanan yang juga sepupu Najib Razak, Hishamuddin Hussein sudah tampil menafikan dakwaan Rafidah Aziz berhubung pemilihan isu tanah seluas 40 ribu hektar milik Kementerian Pertahanan, siapa benar dan siapa berbohong nampaknya belum lagi berakhir.
Hishammuddin dalam kenyataannya semalam menyatakan dakwaan Rafidah itu penuh dengan informasi tidak tepat serta dalam kes-kes tertentu, merupakan suatu pembohongan.
Beliau turut menyelar bekas Menteri Perdagangan Antarabangsa dan Industri itu sebagai tidak bertanggungjawab kerana membangkitkan perkara tersebut.
Selebihnya, Hishammuddin tidak menyertakan apa-apa bukti atau fakta dalam penafiannya itu.
Sehubungan jawapan Hishammuddin itu, Rafidah bangkit sekali lagi, kali ini dengan bersumpah atas nama Allah bahawa semua tanah itu telah diswastakan dan dipajak kepada sebuah syarikat swasta selama 40 tahun.
“Wallahi Wabilahi Watalahi…saya bersaksi dengan nama Allah bahawa semua tanah Kementerian Pertahanan telah diswastakan dengan dipajak selama 40 tahun kepada syarikat milik individu.
Jangan nafikan fakta ini,” tegas Rafidah lagi.
Dalam konteks berkaitan, beliau turut mencabar Hishammuddin agar mendedahkan kertas kabinet berkaitan penswastaan tanah seluas 40 ribu hektar itu yang dilakukan tanpa tender terbuka dan dibentangkan oleh Najib pada 2008 selaku Menteri Pertahanan ketika itu.
Dengan berani bersumpah atas nama Allah ini, jelas bahawa Rafidah sangat-sangat yakin dengan kebenaran perkara yang didedahkannya.
Jika tidak, mustahil beliau berani mengucapkan “Wallahi Wabilahi Watalahi” dalam dakwaannya.
Maka, beranikah Najib bersumpah atas nama Allah bahawa beliau tidak pernah membentangkan penswastaan tanah milik Kementerian Pertahanan itu?
Beranikah juga Hishammuddin, jika selepas ini ingin terus menafikan dakwaan Rafidah serta menyifatkan dakwaannya itu sebagai suatu pembohongan, agar bersumpah atas nama Allah sama?
“Wallahi Wabilahi Watalahi”…beranikah Najib dan Hishammuddin mengucapkan perkataan itu?
(ShahbudinHusin 10/04/2018)

0

0

votes
Article Rating
Kongsikan artikel ini


BERAPA PERUNTUKAN TAMBAHAN KEPADA PERMATA DI BAWAH MANIFESTO BN?

Manifesto Barisan Nasional yang diumumkan oleh Dato’ Seri Najib Tun Razak pada hari Sabtu lalu memberi gambaran skop penglibatan PERMATA dalam pentadbiran negara diluaskan lagi. Melalui pengumuman-pengumuman yang dibuat di dalam manifesto tersebut, jelas peruntukan peruntukan baru yang lebih besar akan diberikan kepada PERMATA jika Najib kembali berkuasa.
Skop peluasan penglibatan PERMATA itu disebut 3 kali di dalam manifesto penuh setebal 219 muka surat itu, seperti berikut:
i. Muka surat 109 – Menambah pendapatan ibu-ibu tunggal B40 melalui latihan tertentu di bawah Kursus Asuhan PERMATA
ii. Muka surat 137 – Akses pelajar kelainan upaya kepada sistem pendidikan seperti Permata Kurnia akan diperluas ke seluruh negara.
iii. Muka surat 142 – Menyediakan modul khusus untuk intervensi awal keluarga yang mempunyai anak autisme dengan kerjasama pusat PERMATA.
Pengumuman di dalam Manifesto BN itu memberi gambaran skop PERMATA diluaskan untuk kini turut terlibat di dalam program kerajaan untuk ibu-ibu tunggal, sistem pendidikan keluarga dan khidmat keluarga. Kedua-dua fungsi ini kini dikendalikan oleh dua kementerian iaitu Kementerian Pembangunan Wanita, Keluarga dan Masyarakat (KPWKM) dan Kementerian Pendidikan Malaysia (KPM).
Menurut laman web rasmi PERMATA, program-program yang kini berjalan di bawah kendalian PERMATA adalah PERMATA Negara, PERMATApintar, PERMATA Seni, PERMATA Insan dan PERKASA@remaja. Laman itu juga menyatakan beliau kini sedang memulakan program baru bernama PERMATA Kurnia.
(Rujuk http://www.programpermata.my/en/about )
Pengumuman di dalam Manifesto BN menunjukkan peruntukan baru kepada program yang baru dimulakan oleh PERMATA iaitu PERMATA Kurnia dan peruntukan kepada skop baru PERMATA yang melibatkan ibu tunggal yang akan dilatih oleh Pusat Asuhan PERMATA.
Saya suka mengingatkan pengundi-pengundi bahawa peruntukan kepada PERMATA bagi program program sedia ada pun sudah mencecah belanja yang tinggi setiap tahun. Saya sertakan petikan peruntukan bagi tahun 2018 untuk program-program sedia ada yang dikendalikan PERMATA dan jumlah kakitangan yang digaji di bawah program-program PERMATA; seperti terkandung di dalam penyata peruntukan mengikut jabatan yang dibentangkan di Parlimen:
Lampiran 1: Peruntukan untuk “Dasar Baru” sebanyak RM8,190,100
Lampiran 2: Peruntukan “ONE OFF” kepada PERMATA sebanyak RM12.7 juta
Lampiran 3: Jumlah kakitangan yang digaji oleh PERMATA adalah 586 orang dan melibatkan belanja sebanyak RM54.3 juta.
Jumlah yang diperuntukkan kepada program sedia ada PERMATA bagi tahun 2018 adalah RM75.19
juta.
Dengan janji baru Manifesto BN untuk meluaskan skop penglibatan PERMATA untuk turut membabitkan ibu-ibu tunggal di dalam kumpulan B40, ini sudah tentu akan meningkatkan lagi peruntukan kepada PERMATA.
Semakan saya menunjukkan jumlah ibu tunggal di Malaysia setakat 2016 adalah 235,240 orang (rujuk laporan berita http://www.mstar.com.my/berita/berita-semasa/2016/02/11/ibu-tunggalberdaftar/ ):
Jika 70% dari ibu-ibu tunggal ini tergolong di dalam kumpulan B40, program PERMATA yang baru itu akan melibatkan sekitar 165,000 orang ibu tunggal. Jika kos yang diperuntukkan kepada PERMATA untuk melatih setiap ibu-ibu tunggal ini di Pusat Asuhan PERMATA adalah RM1,000 setahun, itu akan melibatkan peruntukan tambahan kepada PERMATA sebanyak RM165 juta setahun.
Jika ini dicampurkan dengan peruntukan sedia ada yang diberikan kepada PERMATA, jumlah peruntukan yang bakal diperuntukkan kepada PERMATA di bawah Manifesto BN boleh mencecah RM250 juta setahun.
Saya mahu pengesahan berapa peruntukan yang dianggarkan oleh Dato’ Seri Najib untuk membiayai program-program di bawah PERMATA ini kerana setiap sen yang baru yang diperuntukkan kepada PERMATA, itu menambahkan penglibatan Datin Seri Rosmah Mansor dalam perjalanan kerajaan melalui PERMATA.
Memandangkan ini satu-satunya program besar yang dijanjikan di dalam Manifesto BN mengenai kebajikan wanita yang terbanyak, rakyat berhak tahu jumlah peruntukan yang akan diberikan kepada program ini.
Rafizi Ramli
Naib Presiden PKR
9 April 2018.

0

0

votes
Article Rating
Kongsikan artikel ini


SENTIMEN RAKYAT KINI ADALAH PERUBAHAN DAN TOLAK BN

 Parlimen baru saja dibubarkan pada 7 April lalu dan ketika ini belum diketahui lagi bila tarikh penamaan calon, mahupun pengundian akan diadakan.

 SPR yang bertanggungjawab mengendalikan proses pilihanraya belum lagi menetapkan tarikh mereka bermesyuarat untuk menetapkan tarikh-tarikh tersebut.

 Pendeknya, bahang pilihanraya masih terlalu awal lagi. Mungkin dalam tempoh tiga minggu atau sebulan lagi, barulah detik penting untuk rakyat mengundi atau membuat pilihan itu datang bertandang.

 Tetapi, tidak seperti beberapa pilihanraya sebelumnya, gelombang perubahan ternampak lebih ketara kali ini. Di mana-mana, di alam maya atau alam nyata, keinginan kepada perubahan itu begitu jelas sekali.

 Rakyat hakikatnya sudah lama menunggu detik ini. Sejak Najib membuat pelbagai onar dalam negara yang menyusahkan rakyat dan menjadikan kehidupan mereka lebih derita, di samping dalam masa yang sama terkait pula dengan skandal mega 1MDB, rata-rata yang terpaksa membayar cukai GST setiap hari,  semakin menjauhkan diri daripada beliau.

 Najib dianggap sebagai anak bangsawan yang tidak faham susah dan derita rakyat. Beliau lahir dan membesar dalam dulang emas dan kemahirannya hanyalah menonjolkan wajah manis dan bunga-bunga kata dalam ucapannya, tetapi derita rakyat tetap begitu juga, walaupun tahun silih berganti dalam pemerintahannya.

 Sebab itu, menjelang detik pengundian kali ini, meskipun banyak gula-gula pilihanraya cuba dicurahkan Najib, baik melalui kenaikan beberapa elaun segera seperti Rela misalnya, pakej untuk penjawat awam, tambahan BR1M dan segala macam janji manis dalam manifesto BN, semuanya bagaikan dipandang sepi oleh rakyat.

 Rakyat tidak lagi terlihat ghairah dengan semua pemberian itu kerana mereka sedar semua itu adalah janji-janji manis untuk menambat hati sewaktu pilihanraya semata-mata.

 Mereka sedar dengan sekian banyak janji manis yang dicurahkan itu, kebanyakannya dijanji akan dilaksana pada Julai atau selepasnya, segala-galanya adalah melibatkan kos yang tinggi dan berkemungkinan untuk menampungnya akan membuatkan cukai lebih tinggi akan dikenakan atau banyak lagi subsidi akan ditarik balik.

 Jika tidak dengan mencukai lebih banyak daripada poket rakyat, di manakah Najib mahu memperolehi wang untuk semua yang dijanjikannya itu?

 Selain itu, sebagai sebuah kerajaan yang sedang berkuasa, janji-janji manis yang diumumkan Najib juga dirasa begitu menjengkelkan kerana BN seharusnya boleh melaksanakan semua itu dua atau tiga tahun sebelum ini dan bukannya hanya menjelang detik-detik akhir pembuangan undi sahaja.

 Dengan yang demikian, keikhlasan BN benar-benar boleh diragui.

 Berbeza dengan janji Pakatan Harapan, khususnya menghapuskan GST, mengembalikan banyak subsidi dan menstabilkan rakyat minyak, ia adalah janji-janji yang amat dinanti-nantikan oleh rakyat.

 Untuk menurunkan kos sara hidup dan menjadikan wang lebih banyak dalam poket rakyat, seterusnya menjanjikan keselesaan dalam menjalani kehidupan, apa yang dijanjikan oleh Pakatan Harapan itu lebih mudah lagi untuk diterima.

 Lantaran itu, sentimen rakyat di mana-mana ketika ini adalah perubahan kerajaan serta menolak Najib, UMNO serta BN. Rakyat percaya hanya dengan perubahan saja kehidupan mereka akan berubah.

 Adalah dipercayai gelombang perubahan itu semakin membesar dan terus membadai bila semakin hampir hari pengundian nanti.

 Itu jugalah yang menyebabkan apabila Tunku Mahkota Johor atau TMJ cuba mempertahankan Najib dengan perumpamaan agar enjin kapal tidak perlu ditukar dengan yang baharu semata-mata kerana nakhodanya bermasalah, tetapi kekal duduk dalam kapal yang sama sambil membimbing nakhoda tersebut, ramai yang tidak setuju dengan pandangan baginda itu.
Walaupun TMJ adalah anak raja serta bakal Sultan Johor suatu hari nanti dan kebiasaannya jarang bagi rakyat tidak bersetuju dengan kata-kata daripada istana, namun kemahuan rakyat jelas melangkaui segala-galanya.

 Dalam luahan komen serta reaksi di pelbagai media sosial, jelas tergambar bahawa rungutan rakyat adalah berkaitan kos sara hidup yang terus meningkat, keadaan negara yang semakin memburuk, selain Najib sendiri dipercayai terpalit dengan skandal kewangan yang tidak boleh diterima perlakuannya oleh rakyat kebanyakan sekarang ini.
Di mata rakyat, meskipun BN ada jasa-jasanya tertentu, selagi ada Najib di situ, mengekalkan lagi BN yang bermakna akan menjadikan Najib terus kekal berkuasa, adalah sesuatu yang mustahil kali ini.

 Gambaran yang nyata ialah Najib dan BN sudah tidak boleh dipertahankan lagi. Siapa juga yang cuba membela dan mempertahankan Najib, ia sebaliknya hanya mengundang reaksi penolakan rakyat yang lebih besar daripada sebelumnya.
Sentimen rakyat terlalu kuat dan akan terus kuat untuk menolaknya sehingga jatuh.
(ShahbudinHusin 09/04/2018)

0

0

votes
Article Rating
Kongsikan artikel ini


KENAPA MENGUNDI HARI RABU? ADAKAH UNTUK MEMENANGKAN NAJIB,
MENYELAMATKAN JOHOR DAN MEMASTIKAN KELANTAN JATUH KE TANGAN BN?

 SPR yang bermesyuarat hari ini menetapkan tarikh PRU 14 adalah seperti berikut:

 Penamaan calon – 28 April 2018 (Sabtu).

 Hari mengundi awal – 5 Mei 2018 (Sabtu).

 Hari mengundi – 9 Mei 2018 (Rabu).

 Kenapa hari mengundi kali ini jatuh pada hari Rabu?

 Jika hari penamaan calon dan pengundian awal boleh diadakan pada hari Sabtu, kenapa hari mengundi mesti jatuh pada Rabu?

 Meskipun sebelum ini pilihanraya pernah juga diadakan pada hari bekerja, tetapi apa yang berlaku kali ini tentu saja berbeza suasananya.

 Sebelum ini ada kajian menyatakan, berdasarkan lakaran baru kawasan-kawasan pilihanraya yang diluluskan Parlimen baru-baru ini, BN berpotensi menang dengan majoriti dua pertiga pada pilihanraya kali ini, walaupun hanya melalui sokongan 40 peratus undi popular, dengan syarat peratusan yang keluar mengundi tidak melebihi 75 peratus.

 Dengan yang demikian, penetapan hari mengundi pada hari Rabu oleh SPR adalah tidak mustahil untuk memenuhi tujuan dan maksud tersebut.

 Tidak dinafikan jika peratusan keluar mengundi adalah tinggi, Najib Razak, UMNO dan BN akan mengalami kesukaran mempertahankan kuasanya.
Ini dengan sendirinya mengesahkan bahawa Najib, UMNO dan BN sedang terdesak dan mencari apa saja cara untuk memastikannya kekal berkuasa. Dalam waktu yang sama peranan SPR untuk membantu BN semakin ternampak belangnya.

 Meskipun mereka yang bekerja, tak kira di sektor kerajaan atau swasta,  biasanya akan dibenarkan keluar mengundi oleh ketua jabatan atau syarikat tempat bekerja masing-masing, tetapi mengambil kira faktor masa dan kesesakan jalanraya, tidak mustahil ramai yang memilih untuk tidak menunaikan tanggungjawab mereka.

 Maka, adalah dijangkakan peratusan keluar mengundi kali ini menjadi rendah dan akan memudahkan BN mengekalkan kuasanya.

 Bagaimana jika 9 Mei itu diisytiharkan sebagai cuti umum?

 Sehingga ini hanya sekolah-sekolah yang baru diumumkan cuti, manakala pejabat kerajaan kerajaan dan swasta belum diketahui lagi sama ada akan cuti atau sebaliknya.

 Tetapi, pengumuman cuti kepada sekolah-sekolah memang tidak dapat dielakkan kerana dewan-dewan sekolah biasanya diperlukan sebagai tempat pembuangan undi.

 Bagaimanapun, jika niat mengadakan pembuangan undi pada hari Rabu itu bertujuan untuk merendahkan peratusan yang keluar mengundi, tentulah mustahil Najib mahu mengisytiharkan cuti umum pada hari tersebut.

 Mengisytiharkan cuti umum pada 9 Mei l itu hanya memperlihatkan seolah-olah Najib merelakan dirinya kalah atau tentu saja lebih baik tarikh pembuangan undi itu awal-awal lagi ditetapkan pada hari Sabtu atau Ahad.

 Selain pengundi yang bekerja yang akan menghadapi masalah atau kesukaran berikutan pengundian ditetapkan pada hari Rabu, mereka yang mungkin tidak dapat menunaikan tanggungjawab kali ini pengundi-pengundi luar.

 Pengundi-pengundi luar daripada Kelantan, Terengganu dan Kedah yang bekerja di sekitar Lembah Kelang terutamanya, tentu saja kebanyakannya tidak dapat pulang untuk mengundi kali ini.

 Kalau tidak diisytiharkan cuti umum pada hari tersebut, bermakna tidak ramai yang akan pulang untuk mengundi dan jika mereka mahu pulang juga untuk menunaikan tanggungjawab, mereka terpaksa mengambil cuti tahunan sekurang-kurangnya dua hari untuk tujuan itu.

 Tentu saja tidak ramai yang sanggup berbuat demikian atas pelbagai alasan seperti mahu menyimpan cuti untuk hujung tahun, hari raya, kenduri kendara dan sebagainya.

 Andai kata cuti umum selama sehari diisytiharkan pula, ia tetap tidak mencukupi untuk mereka pulang mengundi, terutamanya ke Kelantan, Terengganu atau Kedah. Mereka akhirnya tetap kena mengambil cuti tahunan untuk sekurang-kurangnya sehari lagi.

 Akibatnya, ia adalah suatu proses yang menyusahkan dan dengan itu, kemungkinan ramai yang mungkin memilih untuk tidak pulang ke negeri-negeri masing bagi  menunaikan tanggungjawab mereka.

 Namun demikian, jika pengundi luar merasakan SPR dengan kerjasama UMNO dan BN sengaja mahu merumitkan keadaan dan mendatangkan kesusahan kepada mereka melalui penetapan hari mengundi pada hari Rabu itu, ada kemungkinan perkara itu akan menaikkan semangat mereka, lalu majoritinya akan pulang secara beramai-ramai untuk memenangkan Pakatan Harapan.

 Harus diingat, kebanyakan pengundi luar bagi Kelantan, Terengganu dan Kedah adalah mereka yang tidak menyokong UMNO dan BN. Dengan ramai tidak dapat pulang, BN berkemungkinan dapat mengekalkan kuasanya di Terengganu dan Kedah, selain berpotensi merampas Kelantan daripada Pas.

 Satu lagi kelompok pengundi yang bakal terjejas dengan pengundian pada hari Rabu ialah pekerja-pekerja di Johor yang bekerja di Singapura yang jumlahnya dikatakan ratusan ribu orang.

 Adakah majikan mereka di Singapura akan memberi cuti pada tarikh 9 Mei itu?

 Tidak mustahil ini adalah taktik untuk memastikan Johor terus selamat di tangan BN dan tidak jatuh ke tangan Pakatan Harapan, meskipun gelombang perubahan teramat nyata di negeri kelahiran UMNO itu.

 Apa pun, dengan pengundian pada hari Rabu yang jelas menyusahkan pengundi, di samping Rabu juga bermakna
R
– Rakyat
A –
Akan
B –
Buang
U –
UMNO, ditambah lagi dengan keinginan kuat rakyat kepada perubahan, pemilihan tarikh dan hari mengundi PRU 14 kali ini mungkin ada hikmatnya yang tersendiri yang menandakan akan berakhirnya era UMNO/BN memerintah negara ini.

 Yang penting, rakyat terus cekal dan sedia menghadapi kesukaran cuma sehari, berbanding lima tahun lagi mereka bakal menderita jika Najib, UMNO dan BN terus berkuasa.
(ShahbudinHusin 10/04/2018)

0

0

votes
Article Rating
Kongsikan artikel ini


AKHIRNYA NAJIB TERPAKSA AKUR MENCONTOHI TUN MAHATHIR

 Meskipun pada sebelah pagi tadi Najib Razak dilihat agak keberatan untuk mengisytiharkan hari pengundian 9 Mei  depan sebagai hari cuti umum, pendirian beliau akhirnya berubah pada sebelah petangnya.

 Jika pada sebelah pagi beliau menasihatkan rakyat agar merancang masa untuk turun mengundi memandangkan tarikh 9 Mei itu jatuh pada hari bekerja, Najib sebaliknya berubah pendirian pada petang tadi dengan mengisytihatkan hari tersebut sebagai cuti umum.
Memang disedari tindakan mengisytiharkan cuti umum ini dibuat dengan perasaan yang berat hati oleh Najib, tetapi apakan daya kerana kecaman dan kemarahan rakyat nampaknya sedang meluap-luap mengenainya.

 Dan Najib tidak ada pilihan lain selain terpaksa akur dan tunduk kepada kehendak rakyat itu.

 Apatah lagi apabila sebuah petisyen dalam talian yang baru diwujudkan sudah pun mampu menarik sokongan lebih 100 ribu daripada pengguna maya daripada seluruh negara.

 Petisyen berkenaan ditujukan kepada Yang Dipertuan Agong meminta agar baginda campurtangan dengan mengisytiharkan hari Rabu, 9 Mei itu sebagai cuti umum demi kemudahan rakyat menunaikan tanggungjawab mereka.
Apa pun, tahniah dan syabas kepada rakyat yang suara mereka telah berjaya membuatkan Najib akur, tunduk dan mengalah dengan pengisytiharan cuti umum yang dibuat petang tadi oleh Pejabat Perdana Menteri.

 Najib akhirnya kalah 0-1 kepada suara rakyat.

 Dengan perisytiharan cuti umum itu juga menunjukkan Najib tiada pilihan lain selain terpaksa mencontohi amalan Tun Mahathir Mohamad yang mengisytiharkan hari mengundi sebagai cuti umum pada pilihanraya 1995 dan 1999 yang lalu.
Cumanya, Tun Mahathir mengisytiharkan cuti umumnya sebelumnya kerana pemahamannya yang mendalam terhadap kehendak serta keperluan rakyat, manakala Najib hanya berbuat demikian setelah adanya desakan yang kuat daripada pelbagai kelompok masyarakat.

 Inilah bukti keramatnya suara rakyat. Jika berkaitan cuti umum pun rakyat mampu mengubah keadaan, bermakna mengubah siapa yang  patut jadi kerajaan dan Perdana Menteri  juga tidak mustahil dapat dijadikan kenyataan melalui kesatuan suara keramat yang dimiliki oleh rakyat itu.

 Suara rakyat suara keramat, jangan sesekali disia-siakan keajaibannya.
(ShahbudinHusin 11/04/2018)

0

0

votes
Article Rating
Kongsikan artikel ini


BEZA TUN MAHATHIR DENGAN NAJIB

Para pengampu Najib Razak, termasuk beberapa menteri dan timbalan menteri, demi mempertahankan keputusan SPR mengadakan hari pengundian PRU 14 pada hari Rabu, turut menyatakan bahawa perkara yang sama juga berlaku ketika era kepimpinan Tun Mahathir Mohamad dahulu.
Mereka membandingkan bahawa pada PRU 1995 dan 1999, hari pengundian juga diadakan pada hari bekerja.
Dengan demikian, kata mereka,  apa beza antara Najib dengan Tun Mahathir?
Apa yang mereka barangkali lupa ialah meskipun Tun Mahathir bersetuju dengan pilihan SPR mengadakan pilihanraya pada hari bekerja di tahun 1995 dan 1999 itu, beliau kemudiannya telah mengisytiharkan cuti umum di seluruh negara untuk hari berkenaan.
Hari mengundi yang diisytiharkan sebagai cuti umum itu ialah pada Isnin, 24 April 1995 dan Isnin juga, 29 November 1999.
Yang lebih cantiknya, dengan mengadakan hari pengundian yang jatuh pada hari Isnin di kedua-dua pilihanraya tersebut dan kemudian mengisytiharkannya sebagai cuti umum, rakyat telah mendapat tiga hari cuti sebagai kemudahan serta keselesaan kepada mereka untuk menunaikan tanggungjawab sebagai pengundi.
Tapi, apa yang Najib lakukan?
Sudahlah pemilihan hari pengundi kali ini diadakan pada “hari tersepit” iaitu Rabu di mana jika pengundi luar yang mengundi di Kelantan atau Kedah misalnya, mereka perlu mengambil sekurang-kurangnya dua hari cuti tahunan, Najib juga  tiada keberanian untuk mengisytiharkan tarikh 9 Mei  itu sebagai cuti umum?
Kenapa Najib tak seberani Tun Mahathir?
(ShahbudinHusin 11/04/2018)

0

0

votes
Article Rating
Kongsikan artikel ini


INI LAWAK JENAKA ATAU LAKONAN MEMPERBODOHKAN RAKYAT?

Satu pesta menjual barang keperluan harian pada harga murah yang dinamakan Jualan Sentuhan Rakyat diadakan semalam di kawasan Parlimen Putrajaya.

 Banyaklah barang yang dijual dengan harga lelong, antaranya ayam RM5 seekor, beras 10kg berharga RM5, daging lembu antara RM15 hingga RM20 sekilogram, selain barangan lain seperti telur, kentang, bawang, ikan, milo, susu pekat dan pelbagai lagi.

 Pendeknya, semua yang dijual adalah murah-murah belaka.

 Turut sama menjadi “jurujual” dan “pembantu kedai” kepada pesta jualan harga murah itu ialah Menteri Perdagangan Dalam Negeri, Koperasi dan Kepenggunaan, Hamzah Zainuddin, Menteri Wilayah Persekutuan merangkap Ahli Parlimen Putrajaya, Tengku Adnan Tengku Mansor, Ketua Setiausaha Negara, Ali Hamsa dan Pengerusi Tetap UMNO, Badruddin Amiruldin.
Kehkehkeh….dekat-dekat nak pilihanraya ini macam-macam perangai pelik pemimpin UMNO dan BN boleh menjadi santapan kita.

 Adakah ini suatu lawak jenaka  atau lakonan untuk memperbodohkan rakyat?

 Kenaikan kos sara hidup yang antara lainnya adalah disebabkan cukai GST, penarikan beberapa subsidi serta kegagalan kerajaan menstabilkan harga minyak, adalah perkara nyata yang dialami setiap hari oleh rakyat di seluruh negara.
Ia bukanlah perkara main-main yang hadirnya secara bermusim.

 Oleh itu, kenapa pesta jualan murah seperti ini hanya diadakan menjelang pilihanraya saja?

 Apakah di ketika dekat pilihanraya saja rakyat memerlukan barangan pada harga murah, manakala di waktu yang lain mereka tidak memerlukannya?

 Apakah memadai menyuapkan rakyat dengan jualan harga murah selama sehari saja dalam tempoh lima tahun?

 Bagaimana dengan hari-hari yang lain, baik lima tahun sebelum ini atau lima tahun akan datang?

 Jika benar ingin menolong rakyat menangani kos sara hidup yang kian meningkat, kenapa tidak diadakan jualan lelong atau harga murah ini setiap minggu dan di seluruh kawasan Parlimen serta DUN seluruh negara?

 Mengadakan jualan harga murah hanya selama sehari dalam tempoh lima tahun dan kemudian membiarkan rakyat terkapai-kapai menanggung bebanan kos sara hidup selama beribu-ribu hari selebihnya, adakah ini cara pemimpin-pemimpin BN menolong rakyat dan berlagak kononnya mereka prihatin dengan kesusahan rakyat?

 Tidakkah ini hanya lawak jenaka dan tidak lebih bertujuan memperbodohkan rakyat semata-mata?
Yang para menteri dan KSN sibuk-sibuk mahu jadi “jurujual” dan ” pembantu kedai” kepada jualan murah ini  untuk apa?
Itukah kerja dan peranan mereka dengan gaji puluhan ribu yang diperolehi daripada cukai wang rakyat?
 Atau sebaiknya pemimpin seperti itu dijadikan “penjual ayam” yang kekal saja selepas pilihanraya nanti?
(ShahbudinHusin 12/04/2018)

0

0

votes
Article Rating
Kongsikan artikel ini


NAJIB SAH TERDESAK, BOLEHKAH DIPERCAYAI LAGI PEMIMPIN SEPERTI INI?

Tarikh yang munasabah dan selesa yang seharusnya dipilih oleh SPR untuk mengadakan pengundian bagi PRU 14 ini ialah 5 Mei, manakala penamaan calon pula pada 22 April.
Jika tarikh tersebut dipilih oleh SPR, ia tentunya tidak mendatangkan kritikan dan kecaman terhadap peranan serta kewibawaan badan pengendali pilihanraya itu.
Tetapi, dengan mengabaikan tarikh itu, kemudian memilih pula Rabu, 5 Mei iaitu hari bekerja sebagai hari pembuangan undi, tanggapan ramai ialah SPR dilihat terpaksa  akur kepada kehendak politik UMNO dan BN yang sedang kelemasan untuk menahan kebangkitan rakyat ketika ini.
Mereka yang bekerja, sama ada di sektor kerajaan atau swasta, adalah golongan yang paling terdedah kepada ledakan maklumat dan hampir setiap daripada mereka mempunyai telefon pintar dalam tangan masing-masing.
Berikutan itu, golongan ini jugalah yang pada hakikatnya lebih tahu dan terdedah kepada salah laku pemimpin UMNO dan BN kerana maklumat-maklumat baru boleh dikatakan hampir setiap minit masuk ke dalam pemikiran mereka melalui telefon pintar yang dimiliki itu.
Secara majoritinya, berbanding orang kampung, penduduk luar bandar dan makcik-makcik Felda yang masih menggunakan telefon analog dan tidak terdedah kepada maklumat baru, selain akhbar dan berita tv jam 8.00 malam serta masih kekal taksub kepada UMNO dan BN, mereka yang bekerja ini lebih terbuka serta percaya perubahan adalah sesuatu yang baik untuk masa depan mereka dan negara.
Mengadakan hari pengundian pada hari bekerja tidak lain ialah bertujuan agar golongan ini tidak ramai yang keluar mengundi, terutama pengundi luar atau mereka yang tempat kerjanya agak jauh dengan tempat mengundi.
Dengan keadaan itu, BN percaya peluang mereka memenangi pilihanraya adalah lebih terbuka kiranya peratusan keluar mengundi ini dapat direndahkan, lebih-lebih lagi jika kerahan keluar pengundi kepada penyokong sendiri dapat dilipatgandakan lagi.
Hakikat mudahnya ialah mengadakan pengundian pada hari bekerja menunjukkan Najib sedar peluang BN kian terdesak dan merendahkan peratusan yang keluar mengundi adalah pilihan yang dilihat mampu menjernihkan peluang kemenangan mereka.
Keterdesakan ini bukan kali pertama dialami Najib. Sebelum ini beliau terpaksa menunggu kelulusan persempadanan baru di Parlimen terlebih dahulu sebelum berani membubarkan Parlimen.
Sebab itu, usul persempadanan baru kali ini hanya diperdebatkan hanya selama dua jam sebelum diluluskan dengan setiap Ahli Parlimen cuma diberi ruang selama 10 minit saja untuk membahaskannya.
Tanpa adanya persempadanan baru yang dilakukan oleh SPR itu, Najib langsung tiada keberanian untuk membubarkan Parlimen sehingga membuatkannya menunggu ke penghujung tempoh untuk berbuat demikian.
Kemudian daripada itu, sebelum berani membubarkan Parlimen, Najib juga perlu menunggu ROS bertindak membubarkan Bersatu terlebih dahulu.
Sehari selepas ROS mengadakan sidang akhbar secara mengejut mengumumkan pembubaran Bersatu, barulah Najib ada keberanian membubarkan Parlimen, itu pun dengan riak yang tergambar garis-garis ketakutan pada wajahnya.
Ini secara langsung menunjukkan Najib sedar akan kekuatan Bersatu dan beliau benar-benar tidak selesa dengan kewujudan parti itu yang dipercayai mampu menggugat sokongan rakyat terhadap calon-calon UMNO.
Keterdesakan Najib untuk menang sehingga beliau dilihat memperalatkan ROS dan SPR secara berlebih-lebihan dengan sendirinya memperlihatkan keutamaannya bukan lagi tentang rakyat.
Jika rakyat sanggup disusahkannya ketika hari pengundian, matlamat politiknya lebih diutamakan melalui ROS dan SPR, apakah kita boleh percaya bahawa Najib tidak mungkin memberi kesusahan yang lebih berganda kiranya terus diberikan kuasa?
Malah yang lebih menakutkan kita, sebagaimana jangkaan sebuah badan pemikir Amerika Syarikat, Najib dipercayai akan lebih menindas jika menang lagi pada PRU 14 nanti.
Terdesak untuk memang dan terdesak untuk menguruskan kerajaan yang kekurangan wang, sudah pasti rakyatlah sasarannya.
Inilah yang seharusnya menakutkan kita tentang Najib yang sedang terdesak ini.
(ShahbudinHusin 11/04/2018)

0

0

votes
Article Rating
Kongsikan artikel ini


MUAFAKAT DENGAN TUN MAHATHIR UNTUK MENJANA PERUBAHAN – ANWAR

Saya tidak tahu mengapa pimpinan UMNO menganggap kerjasama saya dan Tun Mahathir sebagai satu perkara yang janggal kerana kami telah bermusuhan begitu lama.

 Pernah saya jelaskan bahawa kesediaan Tun Mahathir menjalin persahabatan telah saya terima dengan baik dengan semangat bersilaturrahim.

 Saya musykil mengapa Umno begitu takut dengan gabungan Tun Mahathir dan Anwar.

 Muafakat ini juga adalah kerana tekad kami bersama untuk menjana perubahan. Negara kini menjadikan rasuah dan penyalahgunaan kuasa sebagai budaya.

 Skandal skala besar saperti 1MDB dan Felda cuba dilindungi. Maka hanya dengan perubahan kuasa, negara dapat dikemudi berdasarkan Perlembagaan dan hukum.

 PRU14 adalah kesempatan terbaik bagi rakyat menentukan masa depan negara menghentikan kezaliman dan membebaskan rakyat dari segala bentuk penindasan.

 Anwar Ibrahim
 12 April 2018

0

0

votes
Article Rating
Kongsikan artikel ini


PESAN PRU 14 – JANGAN BERIMAN DENGAN PARTI POLITIK

 Dalam persaingan politik kepartian yang sedang kita saksikan sekarang di negara kita, sebenarnya bukanlah percaturan pemilihan antara yang terbaik dalam kalangan yang baik.

 Sebaliknya, ruang pemilihan yang paling kurang mudarat antara yang mudarat. Itulah realiti yang ada.

 Jika kita cuba ‘beriman’ dengan segala dakwaan dan janji mereka, maka itu sebenarnya satu kesilapan yang besar. Cumanya, kita sedang mencari antara yang kurang temberang dalam kalangan yang temberang.

 Sesiapa yang bersemangat mempercayai sepenuhnya apa yang dibawa mana-mana parti, maka dia akan kecewa. Apa yang kita sedang kita saksikan dari ahli politik yang berserban sehingga yang ke kelab malam, berbohong itu seakan rukun mereka dalam berpolitik.

 Tuntutan agama ialah kita hendaklah berpegang dan berdiri atas prinsip. Sementara orang politik bicara mereka berubah berdasarkan musim undian dan kuasa yang ingin diperolehi.

 Semalam mereka halalkan, hari ini mereka mengharamkan. Semalam mereka nerakakan , hari ini mereka beri lebel syurga. Semalam mereka bantah, hari ini mereka sokong. Bukan sahaja berita media mereka putar,  nas-nas agama juga mereka pusing mengikut kehendak semasa mereka.

 Justeru, apa yang kita perlu lakukan ialah memilih yang paling kurang bahaya iaitu yang lebih dekat untuk mencapai urustadbir negara yang lebih cekap dan telus.

 Memang, sepatutnya kita mencari yang paling cemerlang dalam kalangan yang terbilang untuk diberikan tanggungjawab pentadbiran negara.

 Namun, malangnya yang tinggal kini kita mencari siapakah yang dijangka kurang merosakkan urustadbir negara jika diberikan kuasa.

 Parti-parti yang kita lihat bergegar dengan pelbagai slogan dan manifesto itu, jika kita selami dalaman mereka, kesemuanya sarat dengan pelbagai ketidaktelusan dan kerakusan terhadap kuasa.

 Individu-individu yang memimpin setiap parti itu mempunyai pelbagai kehendak dan kepentingan diri. Di samping, kita tidak menafikan di sana ramai juga yang ikhlas dalam pelbagai parti yang ada. Namun, mereka itu ‘ghuraba’ (orang asing) dalam lautan cita-cita politik yang sering kali mempunyai ‘kehendak peribadi’ yang dihiasi dengan ungkapan ‘demi kepentingan rakyat’.

 Kepada Allah kita mengadu. Semoga Allah pelihara kita dari ketaksuban yang bodoh. Semoga Allah mengurniakannya kita mata nurani yang dapat membuat pemilihan yang betul.

 Kita kena memilih yang paling cekap dan amanah. Jika tiada, yang mendekati kecekapan dan yang lebih dekat kepada amanah. Jika tiada, yang paling kurang korupsi dan paling kurang dangkal dalam urustadbir.

 Namun, dalam masa yang sama, kita tidak akan mempercayai segala slogan mereka dengan sepenuh hati.

 Kita tahu di musim ini, bukan sahaja harta dunia mereka janjikan, syurga dan neraka pun mereka beri jaminan seperti mana mereka menjamin geran tanah di dunia!!

 Pohonlah pertolongan kepada Allah dengan sabar dan solat. Jadilah insan yang berprinsip dan dapat membezakan apa yang kita lihat di pentas kehidupan ini.

 Dr Mohd Asri Zainul Abidin (Dr. MAZA)Mufti Perlis.

0

0

votes
Article Rating
Kongsikan artikel ini


ADAKAH INI BUKAN RASUAH?

Menjelang pilihanraya ini, selain menabur pelbagai peruntukan dan projek pembangunan segera di sana sini, Najib Razak hari ini melebarkan lagi petunjuk takut kalahnya dengan menghulurkan bantuan bernilai RM800 kepada pemandu-pemandu teksi menerusi Kad Bantuan Teksi 1Malaysia.
Melalui peruntukan RM800 yang terdapat dalam kad tersebut, ia boleh digunakan oleh pemandu teksi untuk mengisi minyak dan NGV di mana-mana stesen Petronas di seluruh negara.
Selain itu, menerusi kad tersebut juga, pemandu teksi akan menerima perlindungan insurans peribadi bernilai RM50 ribu serta pelbagai kemudahan lain di bawah Program Kesetiaan Mesra Petronas.
Selain pemberian ini menunjukkan Najib semakin gagal melindungi ketakutan dalam hatinya terhadap kekalahan yang semakin di ambang mata, ini juga adalah satu rasuah politik yang terang lagi nyata kepada pengundi menjelang pilihanraya.
Wahai SPRM, takkan tutup mata saja dengan perlakuan Najib ini?
Atau beranikah SPRM mengisytiharkan pemberian Najib itu bukan suatu rasuah politik?
Jika pemandu teksi diberi rasuah politik bernilai RM800 setiap seorang,  bagaimana dengan kelompok pengundi-pengundi yang lain?
Tentulah tidak munasabah jika hanya pemandu teksi saja yang diberikan habuan tunai, sedangkan kelompok pengundi yang lain tidak diberikan apa-apa.
Adakah pemandu teksi saja yang penting dan boleh menjamin kemenangan Najib dan BN, manakala yang lain-lain tidak penting?
Jika demikian, apakah selepas ini lebih banyak lagi kelompok pengundi yang akan Najib temui sambil beliau juga akan bermurah hati menghulurkan wang kepada mereka?
Kalau begitu, berapa banyak pemberian tunai akan digunakan Najib sepanjang kempen pilihanraya kali ini?
Di mana beliau dapat wang untuk semua itu?
Untuk pemberian kepada pemandu teksi ini, adakah wang RM800 yang diberi Najib itu wang daripada poketnya sendiri, wang BN atau wang kantung Petronas?
(ShahbudinHusin 13/04/2018)

0

0

votes
Article Rating
Kongsikan artikel ini


KU NAN WAJAR DISIASAT DI BAWAH AKTA BERITA PALSU

Dua kenyataan oleh Setiausaha Agung UMNO, Tengku Adnan Tengku Mansor seperti di bawah ini, selain terdedah kepada tindakan saman oleh pihak yang dikaitkannya, juga berkemungkinan besar adalah suatu berita palsu.
Kedua-dua dakwaan ini sesungguhnya adalah tuduhan yang berat, apalagi jika diperkatakan tanpa bukti atau fakta yang kukuh.
Meskipun di musim kempen pilihanraya, tetapi dakwaan Ku Nan ini seharusnya segera disiasat oleh pihak berkuasa, setidak-tidaknya di bawah akta berita tidak benar atau berita palsu.
Selain itu, tuduhan beliau berkaitan mubaligh Kristian dalam DAP juga boleh disiasat di bawah akta hasutan, kecuali jika dapat disertakan bukti-bukti kukuh mengenainya.
Hanya dengan penyiasataan terhadap Ku Nan saja dapat membuktikan sama ada kedua-dua dakwaan beliau benar atau sebaliknya.
Jika berita “berbahaya” seperti ini tidak segera disiasat, ia tidak lain hanya mengesahkan lagi bahawa akta tersebut diluluskan semata-mata untuk disasarkan kepada pembangkang serta untuk memberi kelebihan kepada UMNO dan BN.
(ShahbudinHusin 14/04/2018)

0

0

votes
Article Rating
Kongsikan artikel ini


ZAHID HAMIDI TIDAK BERTANGGUNGJAWAB?

Adakah kenyataan seperti ini sesuai dikeluarkan oleh seorang pemimpin yang memegang jawatan nombor dua dalam kerajaan?
Di mana sebenarnya tanggungjawab Ahmad Zahid Hamidi dalam usaha menggalakkan rakyat Malaysia menunaikan tanggungjawab mereka sebagai pengundi?
Apakah menyarankan mereka tidak menunaikan tanggungjawab sebagai pengundi semata-mata kerana majikan di Singapura tidak memberi cuti merupakan suatu sikap terpuji atas kedudukan sebagai Timbalan Perdana Menteri?
Kenapa Ahmad Zahid Zahid tidak cuba memudahkan urusan mereka yang tidak mendapat cuti itu dengan cuba mencari jalan agar pekerja-pekerja tersebut dapat mengundi di pejabat Kedutaan Malaysia di Singapura misalnya?
Bukankah Singapura dan Malaysia merupakan jiran dekat dan jika dapat disediakan ruang mengundi di pejabat kedutaan, kertas undi boleh dibawa balik untuk dikira dengan mudah saja?
Mengapa terus menyarankan agar lebih baik mereka tidak mengundi saja?
Di mana sikap bertanggungjawab beliau untuk menggalakkan rakyat menunaikan tanggungjawab sebagai pengundi?
Atau kenyataan ini seperti mengesahkan Ahmad Zahid Hamidi memang tahu perancangan mengadakan tarikh mengundi pada hari Rabu itu adalah bertujuan untuk menghalang pekerja-pekerja di Singapura daripada dapat menunaikan tanggungjawab mereka?
Kenapa mereka ditakuti dan cuba disusahkan daripada mengundi?
Adakah kerana majoriti mereka itu menyokong perubahan dan tidak lagi meyakini UMNO dan BN?
Tetapi, bagaimana agaknya sikap Ahmad Zahidi Hamidi jika didapati majoriti pekerja di Singapura itu adalah penyokong UMNO dan BN?
Meski demikian, kenyataan oleh beberapa majikan di Singapura sebelum ini yang mengumumkan akan memberi cuti kepada pekerja mereka untuk menunaikan tanggungjawab adalah sesuatu yang harus dipuji.
Yang lebih nyata, sikap tanggungjawab majikan itu lebih terpuji berbanding Ahmad Zahid Hamidi.
(ShahbudinHusin 14/04/2018)

0

0

votes
Article Rating
Kongsikan artikel ini


JIKA KETUA WANITA BERSATU CALON DI TITIWANGSA, JOHARI AKAN MENANG
DENGAN MAJORITI 8,000 UNDI

Kerusi Parlimen Titiwangsa adalah salah satu kerusi yang berpotensi besar untuk dimenangi oleh Pakatan Harapan dalam pilihanraya akan datang ini.
Bukan saja kerana majoriti kemenangan Johari Ghani hanya 866 undi pada pilihanraya 2013 lalu, tetapi juga disebabkan banyak isu persekitaran yang tidak memihak kepada UMNO dan BN dalam pengundian kali ini.
Selain Johari yang akan mengekalkan kedudukannya buat kali kedua di Titiwangsa, calon yang akan bertanding menentangnya ialah daripada Bersatu yang mewakili Pakatan Harapan dan juga calon Pas.
Dengan komposisi pengundi Melayu 68 peratus dan bukan Melayu 32 peratus, pertandingan tiga penjuru di mana undi Melayu akan berpecah kepada tiga, manakala pengundi bukan Melayu lebih memihak kepada Pakatan Harapan, harapan calon Bersatu untuk menewaskan Johari pada hakikatnya adalah cerah sekali.
Ditambah dengan Johari mempunyai konflik dalaman dengan pihak tertentu dalam UMNO bahagiannya sendiri dan ada pula sesetengah kelompok pengundi yang tidak berpuas hati terhadapnya, isu lain yang akan menyumbangkan kepada kesukarannya mengekalkan jawatan ialah mengembangnya beban kenaikan sara hidup rakyat, perumahan dan rata-rata pengundi kawasan itu yang lebih celik dengan maklumat.
Di samping UMNO terlalu sarat dengan banyak masalah yang tidak selesai, khususnya yang melibatkan Najib, Johari dengan kedudukan sebagai Menteri Kewangan Kedua tidak mustahil akan terpalit sama dengan semua bebanan tersebut.
Sebab itu, kerusi Titiwangsa dilihat sangat berpotensi untuk dimenangi oleh Pakatan Harapan melalui calonnya daripada Bersatu untuk menewaskan Johari.
Bagaimanapun, jika perkhabaran ini tidak berubah dan Bersatu kekal mahu meletakkan Ketua Wanitanya, Rina Harun sebagai calon di situ, harapan untuk menang pasti akan lenyap begitu saja.
Rina bukanlah calon yang berpotensi untuk mengalahkan Johari dan menyumbang kemenangan kepada Pakatan Harapan, lebih-lebih lagi dengan kedudukan calon BN itu memegang jawatan sebagai menteri kabinet.
Bersatu harus memilih calon lain yang ada nama besar yang dikenali ramai di kalangan pengundi Titiwangsa jika benar ingin menewaskan Johari. Jika calon tersebut merupakan anak tempatan atau setidak-tidaknya anak jati Kuala Lumpur, ia adalah suatu bonus tambahan lagi.
Sebaliknya Rina yang sebelum ini aktif dalam UMNO Bahagian Sepang, mungkin tidak dikenali ramai di kawasan Titiwangsa, malah di mana kedai makanan yang sedap-sedap di kawasan Kampung Baru pun barangkali tidak diketahuinya atau pernah dikunjunginya.
Bukan saja ramai, mungkin juga tidak ada pengundi Titiwangsa yang mengenalinya dan dengan itu pencalonannya tidak saja akan memudahkan Johari mengekalkan kemenangannya, bahkan tidak mustahil majoriti beliau yang sebelum ini sekitar 800 undi akan meningkat kepada 8,000 undi.
Rina sebaiknya diletakkan untuk bertanding di Selangor saja atau diberikan jawatan senator apabila Pakatan Harapan berjaya membentuk kerajaan nanti.
Untuk kerusi Titiwangsa, Bersatu mesti berlapang dada dengan memilih calon lain yang lebih berwibawa dan dikenali ramai, tidak kira sama ada bekas pegawai tinggi kerajaan, bekas menteri atau di kalangan Ahli Majlis Pimpinan Tertinggi Bersatu atau daripada barisan kepimpinan Bersatu Wilayah Persekutuan yang dirasakan sesuai dan layak untuk bertanding di situ.
Sebelum ini, Bersatu Wilayah Persekutuan dikhabarkan pernah mencadangkan agar Tun Mahathir bertanding di Titiwangsa dan telah pun mengemukakan cadangan itu kepadanya, namun Pengerusi Pakatan Harapan itu lebih memilih Langkawi berbanding Titiwangsa.
Memang disedari jika Tun Mahathir bertanding di Titiwangsa, harapan untuk beliau menang jauh lebih cerah lagi. Ini kerana berbanding Johari yang hanya Menteri Kewangan Kedua, pengundi tentunya jauh lebih teruja untuk memilih wakil rakyat yang akan menjadi Perdana Menteri akhirnya.
Tetapi berbanding kekal meletakkan Rina untuk bertanding dengan Johari dan seorang lagi calon Pas yang disedari ramai tidak mungkin menjadi apa-apa, kelebihan tidak diragui lagi akan memihak kepada UMNO dan BN untuk mengekalkan kerusi Titiwangsa itu.
(ShahbudinHusin 15/04/2018)

0

0

votes
Article Rating
Kongsikan artikel ini


PINDA PERLEMBAGAAN PAS – HADI AWANG DICABAR BERDEBAT

1. Bila membaca laporan media terpandang berita bahawa presiden parti suci kata antara sebab beliau menolak kerjasama dengan parti Amanah adalah kerana ada usaha dari pemimpin Amanah untuk pinda perlembagaan parti suci bagi mengurangkan peranan Majlis Syura Ulama’ parti itu sebagai badan tertinggi parti.
Mak datuk. Senang je tuduh.
2. Beliau juga kata cadangan itu cuba dijadikan usul dalam muktamar parti suci 2015 tapi dibantah oleh akar umbi dan ditolak dalam AJK Pusat kerana ia bercanggah dengan Perlembagaan parti suci.
3. Yang lagi best dia juga dilaporkan berkata cadangan meminda Perlembagaan parti suci itu bagi memudahkan kerjasama dengan parti lain khususnya DAP.
4. Saya ada baca beberapa komen mantan AJK saya dalam lajnah undang-undang dan guaman Pas Pusat ( yang saya Pengerusinya ) yang dakwa presiden parti suci itu menipu. Berat juga bila ulama yang dikata nombor 2 kat persada antarabangsa dituduh menipu.
5. Saya cadang jika presiden parti suci tu rasa tuduhan dia itu benar dan dia ada bukti kukuh , saya cadang beliau sebutlah siapa pemimpim Amanah yang beliau tuduh itu.
Bukan apa , senang sikit kami nak saman beliau kaw kaw. Atau alternatifnya, kita berdebat berdua..nak tak?
Pak Aji pilihlah tempat dan moderatornya. Saya ikut je insyaAllah. Anytime ..anywhere Pak Aji. Ini bukan isu nak tunjuk hebat tapi nak dedah kebenaran supaya orang tak keliru.
6. Jika beliau kata cadangan bagi meminda perlembagaan parti suci itu bagi memudahkan kerjasama dengan parti lain khususnya DAP , ia bukan sahaja dakwaan yang tidak ada asas sama sekali malahan tak logik langsung !.
7. Kenapa ?  Sebab sebelum dia dakwa itu , sudah berapa kali parti suci telah bertahaluf atau bekerjasama dengan pihak-pihak lain misalnya atas nama GERAK, BA (Barisan Alternatif ) atau APU (Angkatan Perpaduan Ummah ) . Tak perlu pinda perlembagaan pun?
Hatta ketika parti suci setuju sertai PR yang ada DAP, pun tak perlu pinda walaupun satu perkara dalam Perlembagaan parti suci. Justeru itu,  kat mana logiknya dan rasionalnya bila dia dakwa ada usaha untuk pinda Perlembagaan parti suci bagi nak mudahkan kerjasama dengan parti lain khususnya DAP.
Jika ini bukan temberang, apa namanya?
8. Hakikatnya, setiap kali berlaku musim pemilihan dalam parti suci khususnya dalam Muktamar 2015 yang semua tahu diguna “cai” dan dijaja merata tempat bahawa pemimpin nombor satu dan dua dalam parti suci mesti ulama’, itulah yang bercanggah dengan Perlembagaan parti.
Tunjukkan kat saya wahai Mr Presiden, any peruntukkan dalam Perlembagaan yang kata boleh guna sistem cai, yang kata pemimpin nombor satu dan nombor dua mesti ulama’ , yang boleh gelar senang-senang orang lain dengan istilah jebon, munafiq haraki, islam liberal, barua dan pelbagai label lagi.
9. Cukuplah saya komen yang itu je. Orang lain sudah komen yang lain-lain yang dia sebut..so saya tak payahlah tambah.
Allah lebih tahu.
Mohd Hanipa Maidin
Ahli Parlimen Sepang.

0

0

votes
Article Rating
Kongsikan artikel ini


UNTUNG ORANG LANGKAWI, SELEPAS TUN MAHATHIR UMUM BERTANDING DI LANGKAWI
MALAM INI, TENTU BERGANDA LAGI HABUANNYA

Malam ini akan berlangsung program ceramah besar-besaran di Langkawi yang akan dihadiri oleh semua pemimpin utama Pakatan Harapan.
Tun Mahathir Mohamad, Dr. Wan Azizah Wan Ismail, Lim Kit Siang, Mohamad Sabu, Muhyiddin Yassin serta beberapa nama lain adalah antara yang disenaraikan hadir dan akan berucap dalam program malam nanti.
Pada malam nanti juga dijangka akan berakhir penantian dan teka-teki kawasan mana yang akan ditandingi oleh Tun Mahathir selaku Pengerusi Pakatan Harapan dan bakal Perdana Menteri.
Adalah dijangka Tun Mahathir akan membuat pengumuman rasmi dan mengesahkan bahawa Langkawi adalah kawasan yang akan ditandinginya dalam pilihanraya pada 9 Mei nanti.
Jika sebelum ini, sebaik Tun Mahathir membayangkan ura-ura mahu bertanding di Langkawi, selain Najib Razak sendiri sudah dua tiga kali berkunjung ke pulau lagenda itu sambil menghamburkan banyak gula-gula dan peruntukan, jentera-jentera UMNO dan BN juga turut sibuk turun padang untuk menemui pengundi-pengundi.
Difahamkan macam-macam sudah mula diberikan, ada yang dapat peralatan letrik, barangan dapur, duit belanja dan sebagainya.
Cabutan bertuah yang diadakan pula bukan lagi hamper sebagai hadiahnya, sebaliknya sudah naik taraf kepada motorsikal untuk ganjaran utamanya.
Tidak mustahil selepas Tun Mahathir mengumumkan secara rasmi akan bertanding di Langkawi ini,  bukan saja Najib akan lebih kerap datang ke pulau itu, bahkan tentunya lebih banyak buah tangan dan gula-gula akan terus dihulurkan kepada pengundinya.
Kalau ada cabutan bertuah di majlis anjuran BN selepas ini, tidak mengejutkan jika hadiahnya meningkat lagi kepada sebuah kereta atau  rumah kos rendah dan sederhana.
Betapa beruntungnya orang penduduk Langkawi, jika dulu pulau tersebut dimajukan ketika Tun Mahathir memegang jawatan Perdana Menteri, kini kehadirannya bertanding di Pulau Langkawi nyata membawa seribu rahmat lagi kepada mereka.
Jika bukan Tun Mahathir yang begitu ditakuti oleh Najib bertanding di Langkawi, sudah tentu tiadalah segala nikmat yang mencurah-curah seperti sekarang ini.
Hanya kerana Tun Mahathir bertanding di Langkawi, pengundi Pekan dan Bagan Datuk yang diwakili oleh Perdana Menteri dan Timbalan Perdana Menteri pun tidak semeriah mereka di Langkawi dilayan serta diberikan bermacam-macam habuan.
Bermakna, jika dibenarkan Tun Mahathir mencalonkan namanya di semua kawasan Parlimen dalam pilihanraya kali ini, maka beruntung samalah mereka yang tinggal di tempat-tempat lain juga.
Tapi, apakan daya…Tun Mahathir hanya boleh bertanding di satu kawasan saja, maka buat sementara ini di situlah kawasan yang akan dijadikan tumpuan oleh UMNO dan BN untuk menewaskan bakal Perdana Menteri itu.
Namun, jika rakyat seluruh Malaysia ingin sama mendapat nikmat dan keselesaan selepas ini, apa yang perlu mereka lakukan bukan saja memastikan Tun Mahathir menang di Langkawi, tetapi juga menjadikan Pakatan Harapan sebagai kerajaan baru bagi negara ini.
Kemenangan Pakatan Harapan adalah kemenangan bagi rakyat dan menjamin keselesaan berterusan buat seluruh rakyat negara ini.
Pakatan Harapan adalah kerajaan demokrasi yang ada perasaan dan hati, bukannya bercirikan kleptokrasi.
(ShahbudinHusin 15/04/2018)

0

0

votes
Article Rating
Kongsikan artikel ini


JIKA TUN MAHATHIR PATUT KEMBALI JADI DOKTOR, APA PULA YANG SEPATUTNYA
BUAT NAJIB DAN HADI SENDIRI?

 Kenyataan Presiden Pas, Hadi Awang yang menyatakan Tun Mahathir Mohamad lebih patut menjadi doktor di klinik 1Malaysia berbanding menjadi calon di Langkawi, secara tidak langsung memperlihatkan  bahawa Pas mahu Najib Razak terus menang dalam pilihanraya 9 Mei depan ini.

 Kata-kata beliau itu adalah gambaran ketakutan dan keengganannya menerima kemunculan semula Tun Mahathir bertanding dalam pilihanraya, menjadi Perdana Menteri dan seterusnya berusaha menyelamatkan  rakyat dan negara daripada “kerosakan” yang diakibatkan oleh Najib selama ini.

 Hakikatnya, kesediaan Tun Mahathir bertanding dan aktif semula dalam politik bukanlah perkara baru, sebaliknya ia sudah pun diketahui umum sejak dua atau tiga tahun yang lalu lagi.

 Cumanya, apabila semalam nama beliau disahkan akan bertanding di Langkawi, ia adalah bukti betapa Pengerusi Pakatan Harapan itu benar-benar serius untuk menyingkirkan Najib dan menjadi Perdana Menteri buat kali kedua.

 Kenapa baru sekarang Hadi risau dengan kembalinya semula Tun Mahathir serta menyarankannya menjadi doktor di klinik 1Malaysia saja?

 Bukankah Tun Mahathir pernah menjadi Perdana Menteri selama 22 tahun sebelum ini, maka apa yang hairannya jika beliau kembali semula ke jawatan itu?
Lagi pula, selama 22 tahun menjadi Perdana Menteri, Tun Mahathir telah terbukti cemerlang memajukan negara dan menaikkan imej Malaysia di mata dunia, bukannya seperti Hadi yang gagal waima cuma sepenggal sebagai Menteri Besar Terengganu.

 Dengan rekod cemerlangnya itu dan keinginan Tun Mahathir cuma untuk menyelamatkan negara, mengapakah Hadi begitu takut dengan kembalinya semula beliau menjadi Perdana Menteri?

 Adakah dengan menunjukkan ketakutan kepada kembalinya Tun Mahathir itu bermakna Hadi lebih mahu Najib terus dikekalkan lagi?

 Tetapi, kenapa Hadi tidak berterus-terang saja dengan menyatakan sokongan terbukanya kepada Najib?

 Untuk apa Hadi berselindung dengan mengatakan lebih baik Tun Mahathir kembali menjadi doktor saja daripada bertanding dalam pilihanray, walhal maksudnya begitu mudah difahami sebagai suatu sokongan kepada Najib?

 Antara Najib dan Rosmah dengan Tun Mahathir dan Siti Hasmah, apakah Hadi tidak sedar siapa yang lebih merosakkan dan mendatangkan kemudaratan kepada rakyat dan negara?

 Sesuatu yang lain yang harus juga Hadi sedari, walaupun Tun Mahathir adalah seorang doktor, tetapi kerjaya itu sudah lama ditinggalkannya apabila menyertai politik dan memegang pelbagai jawatan dalam kerajaan, termasuk menjadi Perdana Menteri selaka  22 tahun sebelum ini.

 Jika Tun Mahathir disuruh kembali menjadi doktor, kenapa Hadi sendiri yang terbukti jauh lebih teruk kegagalannya dalam politik, baik sebagai MB Terengganu dahulu atau sebagai pemimpin Pas yang dilihat banyak merosakkan pemikiran dan menyebabkan perpecahan dalam masyarakat, tidak mahu kembali semula menjadi  penceramah agama sepenuh masa saja?

 Kalau Tun Mahathir dianggap lebih baik membuat kebajikan kepada rakyat dengan menjadi doktor saja, tidakkah menjadi guru agama atau mengajar mengaji sepenuh masa merupakan suatu kerja kebajikan yang mungkin lebih patut menjadi pilihan buat Hadi sendiri?

 Apakah Hadi tidak pernah memikirkan mengenai apa yang patut mengenai dirinya sendiri?

 Dengan pelbagai skandal dan “kerosakan” yang diakibatkan Najib selama ini, kenapa Hadi tidak pernah menyarankan apa yang sepatutnya menjadi pilihan kepada pendekar Bugis itu?
(ShahbudinHusin 16/04/2018)

0

0

votes
Article Rating
Kongsikan artikel ini


SAMANLAH SEKARANG, KENAPA PERLU TUNGGU SELEPAS PRU 14?

KENYATAAN MEDIA
1. Timbalan Pesuruhjaya PAS Terengganu, Ustaz Satiful Bahri Mamat dilaporkan berkata pihak  PAS Terengganu bersedia mengambil tindakan undang-undang terhadap saya ekoran pendedahan saya bahawa ada pimpinan PAS menerima sejumlah wang daripada Umno bagi pihak PAS.
Walau bagaimana pun katanya tindakan undang-undang tersebut hanya akan dibuat sejurus selepas PRU14 akan datang.
2. Ust Satiful dilaporkan berkata lagi bahawa beliau sudah berbincang dengan peguam dari Lajnah Undang-Undang Terengganu bagi maksud tersebut.
Pelik dan kelakar. Kenapa perlu tunggu selepas PRU14? Ust Satiful sewajarnya mengambil tindakan segera kerana selagi tiada sebarang tindakan undang undang diambil, isu tersebut akan menjadi bahan perbualan masyarakat khususnya pengundi pengundi Pas dan ianya akan memberikan kesan buruk kepada Ust Satiful dan dua lagi rakan khususnya dan PAS amnya.
Adakah Satiful sanggup membiarkan imej partinya dilihat buruk dengan menerima dana dari Umno? Adakah Satiful sanggup PAS tewas dalam PRU14 nanti dek kerana isu penerimaan dana dari Umno ini? Adakah Satiful sanggup membiarkan Umno tersenyum gembira apabila PAS kalah dalam PRU14 nanti?
3. Justeru, Ust Satiful dan dua rakannya atau PAS sewajarnya mengambil tindakan undang-undang seberapa segera yang boleh jika mahu imej PAS dilihat bersih di kalangan pengundi lebih-lebih lagi di kalangan ahli PAS sendiri yang sekarang sudah berbunyi di sana sini bahawa Pas  dan pimpinannya mendapat duit dari Umno.
4. Ust Satiful dan PAS perlu segera mengambil tindakan undang-undang terhadap pihak yang mendedahkan isu ini. Ini maruah PAS. Tidak cukup sekadar menafikan sahaja. Orang gila juga nafikan dia gila. Tetapi untuk menentukan dia gila atau tidak, perlu diperiksa oleh doktor pakar.
PAS juga perlu membuktikan mereka tidak terima dana Umno seperti didakwa. Dengan mengambil tindakan undang-undang di mahkamah, semua bukti termasuk akaun bank yang didakwa boleh dibuktikan kewujudannya di mahkamah.
5. Ust Satiful dan PAS tidak perlu menunggu selepas PRU14 baru nak failkan tindakan. Yang akan memfailkan kertas-kertas kausa di mahkamah adalah peguam bukannya Ust Satiful. Kalau sudah berbincang dengan peguam, arahkan peguam failkan tindakan.
Adakah Satiful mencari hari yang sesuai untuk failkan tindakan? Selasa penuh, Rabu sudah diambil oleh Najib. Mungkin Khamis boleh failkan. Jangan tunggu lama-lama nanti habis duit tak sempat nak fail.
DATO’ HJ MAHFUZ OMAR
Naib Presiden Parti Amanah Negara
16 Apr 2018/29 Rejab 1439H.

0

0

votes
Article Rating
Kongsikan artikel ini


SIAPA YANG KERAJAAN LEBIH SAYANG – SYARIKAT CHINA ATAU RAKYAT MALAYSIA?

Berikutan pendedahan oleh Husam Musa semalam berhubung pelepasan cukai GST yang diberikan  kerajaan kepada syarikat China yang melaksanakan projek membina Laluan Keretapi Pantai Timur atau ECRL, Jabatan Kastam Diraja Malaysia hari ini tampil mengesahkan perkara tersebut.
Ketua Pengarahnya, Subromaniam Tholasy berkata, Jabatan Kastam memberikan sokongan kepada pelepasan cukai GST yang diberikan oleh Kementerian Kewangan kepada China Communications Construction Company atau CCCC itu.
“Ia bagi mengurangkan kos projek yang berorientasikan  kemudahan awam.
“Secara amnya, pelepasan cukai GST itu adalah bagi memastikan  projek strategik ECRL dapat dilaksanakan dengan jayanya serta memberi manfaat besar kepada rakyat,” ujar beliau.
Tidakkah dengan pengesahan Jabatan Kastam berhubung pelepasan cukai kepada CCCC ini bermakna kerajaan akhirnya akur dan menerima hakikat dengan sungutan ramai bahawa cukai GST telah menaikkan kos dan  menjadi beban tambahan kepada syarikat dan orangramai?
Tetapi, kenapa hanya kepada syarikat China saja diberikan pelepasan cukai GST itu?
Mengapa sekian banyak bil bulanan yang biasa menjadi keperluan rakyat tetap dikenakan cukai GST dan bukankah ia melibatkan kepentingan ramai juga?
Sementara syarikat tempatan, orang susah, orang miskin, orang tua, orang kurang upaya dan kanak-kanak secara borong dikenakan cukai pukat harimau GST, mengapakah syarikat daripada China dikecualikan daripadanya?
Apakah yang menyebabkan kerajaan sayang sangat kepada syarikat China berbanding rakyat tempatan sendiri?
Siapa yang kerajaan mahu jaga dan lebih sayangi sebenarnya – syarikat daripada China atau rakyat Malaysia?
Dengan kos projek sebanyak RM55 bilion, bayangkan berapa banyak kerajaan sanggup kehilangan pendapatan daripada syarikat China itu, sedangkan rakyat yang minum secawan teh tarik pun dikenakan cukai GST?
Apakah jenis kerajaan yang kita ada sekarang ini dan tidakkah ini sebab yang kuat untuk menolak BN dalam pilihanraya 9 Mei depan?
(ShahbudinHusin 17/04/2018)

0

0

votes
Article Rating
Kongsikan artikel ini


STANDARD SEORANG TIMBALAN PERDANA MENTERI?

Ini kenyataannya pada minggu sudah…
Ini pula kenyataannya beberapa hari lalu…
Apa agaknya masalah beliau ini?
Selepas ini mungkin entah-entah apa lagi kenyataan yang keluar daripada mulutnya.
Inikah standard seorang Timbalan Perdana Menteri yang kita ada?
(ShahbudinHusin 18/04/2018)

0

0

votes
Article Rating
Kongsikan artikel ini


TSUNAMI LANGKAWI, TSUNAMI PUTRAJAYA

 Tun Mahathir Mohamad kini sah akan bertanding di Langkawi sebagai tiketnya untuk menjadi Perdana Menteri Malaysia ke-7 mewakili Pakatan Harapan selepas 9 Mei depan.

 Untuk tujuan itu, Tun Mahathir bukan saja mesti menang di Langkawi, tetapi juga wajib memastikan UMNO dan BN dapat ditumbangkan kali ini.

 Meskipun kedua-dua matlamat itu tidak mudah dan sentiasa memerlukan kerja keras yang berterusan sehingga detik akhir hari pengundian, tetapi semuanya tidak mustahil untuk dijayakan.

 Apatah lagi, sejak beliau meninggalkan UMNO, menubuhkan Bersatu dan kemudian mengetuai Pakatan Harapan, gabungan pembangkang itu sentiasa menunjukkan kemajuan yang memberangsangkan serta mendapat sambutan yang amat-amat menggalakkan daripada rakyat seluruh negara.

 Menumbangkan UMNO dan BN tidak mustahil kerana parti  itu bukanlah keramat yang tidak boleh dikalahkan sama-sekali. Ia sama saja seperti parti-parti  yang menguasai kerajaan lain di dunia yang pernah berkuasa, kemudian bertukar menjadi tamak haloba dan akhirnya tumbang kerana rakyat tidak kuasa lagi bernaung di bawahnya.

 UMNO dan BN sudah berkuasa terlalu lama sebenarnya. Tempoh lebih 60 tahun berkuasa  itu telah menjadikan pemimpinnya lupa diri, bongkak dan mempunyai sifat yang tiada hadnya kerana mereka selalu beranggapan parti mereka akan kekal menggenggam kuasa buat selama-lamanya.

 Sebarang percubaan untuk menumbangkan UMNO dan BN kerapkali dianggap sebagai mahu menjatuhkan kerajaan dan mengancam masa depan orang-orang Melayu, meskipun yang mahu mengganti itu adalah parti dan pemimpin daripada kelompok Melayu juga.

 Secara amnya, orang Melayu masih takut untuk berubah. Ia sebahagiannya kerana UMNO dan BN kekal menjadikan mereka miskin, ketinggalan, tidak terdedah kepada maklumat luar dan perlu bergantung kepada bantuan tunai untuk meneruskan kehidupan.

 Namun, dengan salah laku dan kerosakan yang diakibatkan oleh Najib kepada negara dan rakyat sejak 2009 lalu, kesedaran kepada perubahan kini boleh dikata sudah mencapai kemuncaknya.

 Ia ditambah lagi dengan dunia kini semakin terbuka sehingga rakyat yang kedinginan menderita sewaktu banjir misalnya dengan mudah didedahkan bagaimana Najib sedang meluangkan masa bermain golf di Amerika pada waktu yang sama.

 Untuk memastikan negara dapat diselamatkan dan perubahan yang diimpikan rakyat menjadi kenyataan, apa yang dikatakan tsunami rakyat mesti dijadikan kenyataan kali ini.

 Tsunami itu bukan saja untuk memenangkan Tun Mahathir di Langkawi yang mana BN sebelumnya mempunyai kelebihan  majoriti sebanyak  11,861 undi, tetapi juga bagi memastikan Pakatan Harapan berjaya membentuk kerajaan dengan mengurangkan jumlah kerusi BN daripada 133 sekarang ini kepada kurang daripada 112.

 Jika Tun Mahathir menang di Langkawi, tetapi Pakatan Harapan kalah dalam perjuangan menawan Putrajaya  atau Pakatan Harapan berjaya menguasai Putrajaya, namun Tun Mahathir kalah di Langkawi – kedua-dua keadaan itu tidak memberi makna apa-apa kepada kita semua.

 Kejayaan sebenar perubahan dan agenda menyelamatkan Malaysia ialah kedua-duanya, Tun Mahathir dan Pakatan Harapan mesti menang di Langkawi dan dapat menguasai Putrajaya.

 Meskipun respon awal memperlihatkan harapan cerah untuk Tun Mahathir menang di Langkawi, begitu juga untuk Pakatan Harapan menguasai Putrajaya, tetapi semuanya tidak mustahil untuk berubah di saat-saat akhir sebelum hari pengundian.

 Harus diakui perhitungan PRU 14 bagi Najib ialah hidup bebas merdeka atau mengakhiri hidupnya penjara. Tidak mustahil beliau akan melakukan apa juga usaha, malah kekotoran untuk memastikan kemenangan tetap menjadi miliknya.

 Sebab  itu, pilihanraya kali ini bukan saja tentang tsunami Melayu, tsunami Langkawi, tsunami Cina, tsunami India atau tsunami Sabah yang diperlukan untuk merubah keadaan, tetapi yang lebih penting ialah memastikan berlakunya tsunami yang melibatkan seluruh rakyat Malaysia.
Hanya tsunami rakyat dapat menggagalkan segala kerja kotor, perancangan jahat dan penggunaan wang secara besar-besaran untuk tujuan menafikan kemenangan Pakatan Harapan.

 Jika rakyat dan generasi akan datang mahu lebih terjamin kehidupan masa depan mereka, tsunami 9 Mei nantilah penentuannya. Tsunami itu bukan semata-mata untuk menyingkirkan Najib, UMNO dan BN atau menaikkan Tun Mahathir serta Pakatan Harapan, tetapi tsunami itu adalah untuk faedah dan kebaikan kita semua.
(ShahbudinHusin 17/04/2018)

0

0

votes
Article Rating
Kongsikan artikel ini


SEMUA MAHU BEBAS DARIPADA GST SEPERTI DINIKMATI SYARIKAT CHINA, TAPI
MACAM MANA?

Berikutan pengesahan Jabatan Kastam Diraja Malaysia bahawa syarikat CCCC, kontraktor yang melaksanakan pembinaan ECRL telah diberi pengecualian cukai GST, ramai yang bersuara menyatakan rasa tidak puas hati mengenainya.
Alasan kononnya pengecualian cukai itu untuk mengurangkan kos pembinaan dan kerana ECRL adalah kepunyaan kerajaan yang mana akhirnya kerajaan juga dikatakan harus menanggung bebanannya, maka sebab itu pengecualian cukai diberikan kepada CCCC, nampaknya langsung tidak dapat diterima.
Ahli Parlimen Bukit Bendera, Steven Sim menyoal, jika itu alasannya, bagaimana dengan projek-projek awam lain yang dilaksanakan oleh syarikat-syarikat tempatan?
Dengan alasan yang sama, kata beliau, kerajaan juga sepatutnya memberi pelepasan cukai GST  kepada pihak dalam negara, misalnya kerajaan negeri dan pihak berkuasa tempatan yang melaksanakan projek-projek untuk kepentingan awam.
Malangnya, tambah Steven Sim, perkara itu tidak berlaku di mana syarikat tempatan dan kerajaan negeri terus menanggung cukai GST di saat syarikat daripada China dikecualikan daripadanya.
Majlis Tindakan Ekonomi Melayu atau MTEM pula terang-terang tidak dapat menerima alasan pengecualian cukai yang diberikan kerajaan kepada syarikat China itu dengan tujuan untuk menjimatkan kos dan mengelakkan perbelanjaan bertindih.
“Jika logik itu mahu digunakan, kerajaan sepatutnya menyerahkan saja semua projek pembangunan negara ini kepada syarikat-syarikat daripada China kerana ia ternyata ada lebih kebaikan,” kata  CEO MTEM, Ahmad Yazid Othman dengan nada menyindir.
Persatuan Kontraktor Kelas F juga meluahkan bantahan dengan berkata, jika cukai GST dilaksanakan untuk membantu pendapatan negara, syarikat yang melaksanakan projek-projek besar lebih patut dikenakan cukai tersebut.
“Saya memang kurang selesa dengan keadaan ini sebab ada semacam sikap pilih kasih oleh kerajaan.
“Kita beli bahan-bahan mentah seperti simen dan paku pun kena bayar GST dan sebagai syarikat besar, CCCC juga sepatutnya dikenakan cukai yang sama kerana mereka melaksanakan projek dalam negara ini,” kata presiden persatuan itu, Tukimah Radion.
Sekarang macam mana?
Jika syarikat China diberikan pengecualian cukai GST, syarikat tempatan dan rakyat Malaysia juga mahukan keistimewaan yang sama.
Ini kerana jika alasannya CCCC melaksanakan projek kerajaan dan untuk kepentingan awam, syarikat-syarikat tempatan juga melaksanakan projek kerajaan dan untuk kepentingan awam.
Tetapi, kenapa hanya syarikat daripada China dikecualikan GST?
Sudahlah mereka dapat projek tanpa sebarang tender dan diberi kebenaran pula membawa masuk pekerja-pekerja daripada China, kini diberi lagi pengecualian cukai GST.
Wahhh…seronoknya orang negara China dapat macam-macam keistimewaan!!
Kalau begitu, apa makna slogan “Hidup Rakyat” dalam poster-poster dan kain rentang untuk kempen BN menjelang hari pengundian pada 9 Mei depan?
Siapa yang Najib dan BN mahu hidupkan – syarikat China atau rakyat Malaysia sendiri?
Jawapannya mudah saja, kiranya GST itu membebankan dan semua orang tidak mahu kepadanya, malah Najib sendiri sedar GST akan membebankan CCCC, lalu syarikat itu diberikan keistimewaan tidak perlu membayarnya, pilihan ada di tangan pengundi semua pada 9 Mei nanti.
Undi dan menangkan Pakatan Harapan, semua orang akan terlepas daripada cengkaman GST yang menjerut leher sehingga ramai selama ini hampir-hampir nak mati dibuatnya.
Terus memberi kemenangan kepada BN, hanya syarikat China yang dapat keistimewaan tidak perlu bayar GST, manakala untuk kita, kadarnya tidak mustahil akan dinaikkan lagi.
(ShahbudinHusin 19/04/2018).

0

0

votes
Article Rating
Kongsikan artikel ini


TAHNIAH PAS TANDING KERUSI PALING BANYAK DENGAN ANGGARAN KOS RM18.40
JUTA HINGGA RM34.40 JUTA

 1. Saya terpanggil untuk mengucapkan tahniah kepada PAS di atas kenyataan terbaru Presiden PAS, YB Dato Seri Haji Abdul Hadi Awang di Perak kelmarin di mana beliau mengumumkan bahawa PAS akan bertanding 160 kerusi di dalam Pilihanraya Umum Ke 14 kelak.

 Sesungguhnya dengan pengumuman ini PAS bakal julung-julung kali mencatat rekod penting dalam arena politik tanahair dengan menjadi parti yang bertanding paling banyak kerusi di dalam sejarah pilihanraya umum di Malaysia!

 Setakat yang kita ketahui, tidak pernah mana-mana parti politik bertanding melebih 150 kerusi d dalam mana-mana pilihanraya umum.

 Bahkan UMNO selaku parti terbesar di Malaysia dari segi keahlian dan cawangan serta menjadi parti tunggal yang paling ramai ahlinya menjadi Ahli Dewan Rakyat, hanya bertanding sekitar 121 kerusi sahaja di dalam pilihanraya umum yang lalu.

 2. Saya tak pasti samada ini adalah muktamad kerana PAS, terutamanya Presiden PAS sendiri acapkali bertukar-tukar sikap dan sentiasa mengubah sasaran dan jangkaan terutama dari aspek kerusi yang hendak ditandingi.

 Tidak lama dulu PAS nyatakan hendak kekal bertanding semua kerusi PAS sebelum ini iaitu sekitar 80 kerusi. Kemudian jadi 100, 120 dan 130 kerusi. Kemudian beberapa hari lepas Setiausaha Agung PAS mengatakan PAS akan bertanding 150 kerusi.

 Dan beberapa hari yang lepas Presiden PAS tiba-tiba mengisytiharkan akan bertanding 160 kerusi. Bila sentiasa mengubah-ubah jumlah kerusi yang nak ditandingi ini menunjukkan betapa berceramuknya percaturan PAS.

 Mungkin juga untuk bermain silap mata bagi menutup hasrat sebenar yang sekian lama diwar-warkan iaitu untuk menjadi ‘kingmaker’ atau kuasa penentu.

 Pimpinan PAS kelihatan tak mampu menjawab persoalan ahli-ahli biasa PAS yang mempersoalkan apabila PAS bertekad hendak menjadi kingmaker yang boleh bekerjasama dengan sesiapa sahaja khususnya dengan Umno Bn untuk membentuk kerajaan, adakah ianya bermakna PAS sememangnya sanggup untuk menyokong Dato Seri Najib Razak kekal sebagai Perdana Menteri Malaysia dan secara tidak langsung meletakkan Datin Seri Rosmah Mansor kekal sebagai ‘First Lady of Malaysia’?

 Dan ada juga bertanya apakah dengan menjadi kingkmaker bermakna PAS boleh juga membentuk kerajaan bersama DAP yang selama ini PAS dakwa kuat menentang Islam atau parti Amanah yang dianggap pengkhianat? Tidakkah ini politik oportunis?

 3. Jadi, dalam keadaan ini tidaklah menghairankan apabila jumlah kerusi sentiasa diubah-ubah walaupun sampai ke tahap yang tak munasabah walaupun sudah layak untuk dimasukkan ke “Malaysian Book of Records”.

 Ahli-ahli PAS di kampung dan ceruk desa mungkin ramai yang sedang bersorak gembira kerana digambarkan sekarang PAS bakal bertanding begitu banyak kerusi, sesuatu yang tak pernah berlaku sebelum ini.

 Namun wajar juga ahli bawahan menghitung apakah kemampuan yang ada pada jentera PAS dan juga kewangan parti, terutama PAS yang gigih mengutip sumbangan atas nama jihad dari ahli-ahli bawahan.

 Jika benar PAS hendak bertanding 160 kerusi Parlimen, maka untuk deposit calon dan bahan kempen sahaja sudah mencecah RM2.4 juta iaitu dengan mengambil kira deposit sebanyak RM15 ribu untuk sebuah kerusi Parlimen. Manakala untuk belanja pilihanraya sahaja katakan sekurang-kurangnya sebanyak RM100 ribu bagi sesebuah kerusi (had perbelanjaan yang ditetapkan akta pilihanraya ialah sebanyak RM200 ribu).

 Maka secara keseluruhan yang diperlukan ialah paling kurang sebanyak RM18.4 juta dan  jika perbelanjaan pilihanraya Pas mencapai had maksima yang di tetapkan Spr sebanyak RM200 ribu maka perbelanjaan untuk 160 kerusi Parlimen akan mencecah RM34.40 juta!

 4. Saya tahu PAS semasa era sebelum ini memang tidak ada kemampuan kewangan sebesar itu.  Jadi, adakah ahli PAS sanggup untuk bergolok gadai mencari wang sebanyak itu di dalam keadaan diketahui bahawa sasaran bertanding sebanyak 160 kerusi itu adalah sangat tidak realistik?

 Atau adakah terdapat ‘permainan’ lain di sebaliknya? Apatah lagi jika dikaitkan dengan pendedahan yang sedang ‘viral’ sekarang tentang sekurang-kurangnya dua akaun berkaitan PAS yang dikatakan menerima pemindahan wang yang keseluruhannya berjumlah RM2.5 juta dan dikatakan wang tersebut dimasukkan oleh seorang pemimpin kanan UMNO.

 Jika benar, kenapa PAS menerima duit dari ‘musuh’ politiknya?

 5. Saya tak mampu menolak tanggapan bahawa ‘permainan’ sebenar di sebalik segala senario ini adalah dalam rangka untuk memastikan PAS bertanding sebanyak mungkin kerusi bagi memecahkan undi Pakatan Harapan dan seterusnya memberi kedudukan yang selesa kepada UMNO/BN untuk terus berkuasa.

 Apatah lagi sejak pengumuman pembubaran Parlimen minggu lepas kelihatan terdapat gelombang baru sokongan rakyat kepada PH yang dapat disaksikan dengan jelas di daam setiap majlis aktiviti kempen anjuran PH di seluruh negara. Maka satu-satunya ‘trump card’ yang ada pada BN untuk memastikan BN selamat ialah kad berlatarkan bulan bernama PAS!

  6. Justeru, amat malang jika sekiranya rakyat Malaysia yang masih menyimpan harapan kepada PAS terus terpedaya dengan angan-angan kononnya PAS akan masuk dalam PRU 14 untuk menumbangkan kerajaan BN dan tidak melihat mainan sebenar politik PAS yang semakin terserlah niatnya untuk mengekalkan kerajaan kleptopkrasi BN di bawah Dato Seri Najib.

 Undi kepada PAS akan hanya membawa ketidakstabilan politik negara. Jadi rakyat tidak perlu membuang masa dan membazirkan undi dan dengan mengundi parti sebegini.

 Jika rakyat Malaysia benar-benar ingin melihat perubahan yang lebih baik kepada masa depan negara dan mengheret kerajaan BN terutamanya Perdana Menteri untuk bertanggungjawab di atas segala kesusahan dan kerosakan yang dilakukan ke atas rakyat dan negara seperti pengenaan GST, peningkatan kos sara hidup, skandal 1MDB, FELDA dan lain-lain, maka tiada pilihan lain melainkan untuk mengundi parti-parti dari Pakatan Harapan di dalam PRU 14.
DATO’ HJ MAHFUZ HAJI OMAR
 Naib Presiden Parti amanah negara
 Bekas Ahli Pas 34 Tahun
 18 Apr. 2018/2 Sya’ban 1439H.

0

0

votes
Article Rating
Kongsikan artikel ini


JAWAPAN KETUA PENGARAH KASTAM YANG MASIH BOLEH DIPERTIKAIKAN

Susulan rungutan berterusan pelbagai pihak berhubung pengecualian cukai GST yang diberikan kerajaan kepada China Communications Construction Company atau CCCC, kontraktor yang membina ECRL, Ketua Pengarah Kastam, Subromaniam Tholasy sekali lagi tampil mengadakan sidang akhbar untuk memberikan penjelasan.
Jika kali pertama dulu beliau mengeluarkan kenyataan dengan mengesahkan memang benar CCCC diberikan pengecualian cukai setelah perkara itu didedahkan oleh Husam Musa, kali ini tidak sekadar mengeluarkan kenyataan, sebaliknya mengadakan sidang akhbar untuk memberi  penjelasan yang lebih panjang.
Jawapan beliau kali ini tidak ubah seperti ahli politik pula lagaknya kerana beliau tidak saja memberikan penjelasan, tetapi juga menujukan kecamannya terhadap  kepimpinan terdahulu yang berbeza pendapat dengan kepimpinan sedia ada.
Antara yang disebutnya ialah:-
– pengecualian cukai kepada projek-projek mega lebih banyak lagi dilakukan semasa era Tun Mahathir Mohamad dulu berbanding zaman Najib Razak.
– kononnya pengecualian cukai kepada CCCC itu diluluskan oleh Menteri Kewangan atas nasihat yang diberikan oleh Jabatan Kastam kepada Najib setelah mempertimbangkan kebaikannya kepada rakyat.
– pelepasan cukai GST itu didakwa memberi kebaikan kepada rakyat kerana ECRL adalah syarikat Malaysia.
– beliau juga mengaitkan kecaman-kecaman berhubung pelepasan cukai GST itu dengan berita palsu yang didakwanya sengaja ditimbulkan untuk mencetuskan kekeliruan.
Oleh kerana sekarang ini adalah musim pilihanraya dan penamaan calon hanya akan diadakan pada 28 April nanti, dan jika Najib masih kekurangan calon untuk diketengahkan, barangkali Subromaniam bolehlah dijadikan pilihan untuk dipertimbangkan.
Ini kerana, meskipun beliau adalah pegawai kerajaan, tetapi jawapannya lebih menjurus kepada jawapan berunsur politik dengan turut mengaitkan pelepasan cukai yang pernah diberikan oleh Tun Mahathir yang diketahui umum merupakan musuh utama kepada Najib.
Meksipun Najib tentunya gembira dengan jawapan Subromaniam kerana beliau kelihatan pandai menjaga hati “boss”  dan ada unsur-unsur bijak mengampu, selain turut menghentam “musuh bossnya”, penjelasan beliau sebenarnya masih boleh dipertikaikan.
Mungkin benar banyak projek-projek mega ketika era Tun Mahathir diberikan pelepasan cukai, tetapi isunya adakah rakyat bersungut dan terbeban dengan cukai SST ketika itu?
Adakah waktu itu barangan keperluan harian menjadi mahal dan subsidi untuk rakyat pernah ditarik oleh Tun Mahathir?
Jadi, apa isunya jika banyak projek mega ketika era Tun Mahathir dahulu dikecualikan cukai, sedangkan hasilnya dapat dinikmati oleh rakyat Malaysia sendiri sehingga sekarang?
Bebanding CCCC yang diberikan pengecualian cukai GST itu, rakyat Malaysia yang lebih mendapat manfaat atau syarikat China tersebut?
Sudah berapa banyak pula syarikat-syarikat tempatan yang melaksanakan projek kerajaan turut diberikan pelepasan cukai GST oleh Jabatan Kastam?
Kenapa Jabatan Kastam hanya memberikan nasihat kepada Najib berkaitan CCCC saja dan tidak kepada syarikat-syarikat tempatan?
Subromanian juga menyebut pelepasan cukai GST itu adalah wajar kerana ECRL adalah syarikat Malaysia.
Tidakkah ini bermakna Ketua Pengarah Kastam cuba menyebar berita palsu kepada rakyat kerana yang diberikan pelepasan cukai oleh Jabatan Kastam bukannya ECRL, tetapi CCCC daripada negara China?
Apakah tujuan beliau cuba mengelirukan rakyat seolah-olah ECRL dan CCCC adalah entiti yang sama?
(ShahbudinHusin 19/04/2018).

0

0

votes
Article Rating
Kongsikan artikel ini


HADI AWANG SUDAH JADI MACAM AHMAD MASLAN….

Menjawab balik kritikan Tun Mahathir Mohamad bahawa dirinya tidak ada kepakaran dalam politik dan pentdabiran sehingga gagal memimpin Terengganu dahulu, sebaliknya dicadangkan lebih sesuai menjadi ustaz, Hadi Awang  dengan bangganya menyatakan beliau ada kelulusan sarjana dalam politik Islam.
Saya ada sarjana dalam bidang politik Islam, sebab itu parti memberi kepercayaan untuk saya menjadi pemimpin dan Menteri Besar Terengganu, kata beliau.
Hadi juga menolak kegagalannya mentadbir Terengganu kerana beliau tidak ada kemahiran dalam politik dan pentadbiran negeri, tetapi melihatnya kerana ada campurtangan serta tekanan daripada kerajaan perseketuan ketika itu.
Sebelum ini, Hadi yang memulakan serangan kepada Tun Mahathir dengan mengatakan bekas Perdana Menteri selama 22 tahun itu tidak sepatutnya kembali ke arena politik dengan bertanding di Langkawi, sebaliknya hanya sesuai menjad doktor di klinik 1Malaysia saja.
Tun Mahathir kemudiannya membalas balik dengan mengatakan Hadi juga sepatutnya kembali menjadi ustaz saja kerana gagal memimpin Terengganu dahulu.
Tetapi, beliau mestilah menjadi ustaz yang betul dengan tidak mengkafirkan orang, kata Tun Mahathir lagi.
Nampaknya tidak tahan dengan serangan balas Tun Mahathir yang mencadangkan beliau hanya sesuai menjadi ustaz saja, Hadi lalu tampil memberitahu kelulusan sarjananya dalam bidang politik Islam itu.
Dengan ini, Hadi menjadi orang kedua dalam politik Malaysia, selepas Ahmad Maslan yang menunjukkan kelulusan akademiknya apabila terlihat hampir kalah dan gagal dalam berhujah dengan orang lain.
Ahmad Maslan, dalam sekian banyak respon dan jawapannya yang dilihat tidak cerdik dan dikecam ramai, pada 2013 pernah mengatakan “saya tidaklah bodoh, CGPA saya 3.85.”
Bermakna Hadi dan Ahmad Maslan, meskipun berlainan parti dan dalam jawatan yang berbeza, mereka sebenarnya ada persamaan yang serupa.
Orang lain, terutama dalam bidang politik, meskipun ramai lagi yang berkelulusan tinggi, tetapi tidaklah sampai membangga diri seperti Hadi dan Ahmad Maslan itu.
Apakah kelulusan sarjana dan CGPA yang tinggi dalam pelajaran menjadikan seseorang itu bijak dalam kerjaya?
Dr. Puad Zarkashi pun ada kelulusan PhD, tetapi adakah beliau pernah terlihat cerdik, pintar dan pandai di mata umum?
Tun Mahathir hanyalah berkelulusan doktor perubatan saja, tetapi kerjaya politik dan pentadbirannya ketika menjadi Perdana Menteri, bukan saja cemerlang, malah mengkagumkan dunia.
Jadi, adakah Hadi perlu bangga dengan kelulusan sarjananya itu atau sepatutnya berada sedih kerana kelulusan sedemikian rupa beliau masih berbuat banyak hal yang tidak wajar seperti mengkafirkan dan membaruakan orang lain sesuka hati?
Begitukah akhlak seseorang yang ada kelulusan sarjana dalam politik Islam?
(ShahbudinHusin 20/04/2018)

0

0

votes
Article Rating
Kongsikan artikel ini


PAS MENGAKU TERIMA WANG RM2.5 JUTA, TAPI SIAPA PENDERMANYA?

 Pas akhirnya mengakui parti itu ada menerima dana sebanyak RM2.5 juta sebagaimana yang didedahkan oleh Ahli Parlimen Pokok Sena, Mahfuz Omar sebelum ini.

 Dengan pengakuan itu bermakna Mahfuz tidak berbohong atau membuat fitnah berhubung dakwaan wujudnya dana meragukan yang diterima oleh Pas.

 Sebanyak RM1.5 juta dana dikatakan dimasukkan ke dalam akaun Pas Pusat, manakala RM1 juta lagi ke akaun yang dimiliki oleh tiga pemimpin Pas Terengganu.

 AJK Pas Pusat, Dr. Zuhdi Marzuki ketika mengakui mengenai wang tersebut bagaimanapun berkata, ia adalah derma individu tertentu kepada Pas.

 Katanya, dana itu bukannya datang daripada UMNO.
Oleh kerana Dr Zuhdi sudah mengakui wang RM2.5 juta itu merupakan suatu derma, satu alasan yang sama digunakan Najib Razak ketika mengakui ada wang RM2,600 juta yang masuk ke akaun peribadinya, orangramai kini tentunya ingin tahu siapakah individu pemberi derma tersebu?

 Adakah beliau itu seorang yang kaya dan ternama, ada perniagaan besar dan mempunyai banyak wang dalam akaunnya sendiri?

 Oleh kerana Dr Zuhdi mengatakan wang tersebut adalah derma individu dan tiada kaitan dengan UMNO, pendedahan siapa individu berkenaan tentu saja sangat penting, bukan saja kepada orangramai, malah juga buat Pas sendiri.

 Setidak-tidak kita ingin tahu penderma itu bukan ahli UMNO, bukan kroni UMNO dan bukan juga bekerja dengan mana-mana pemimpin UMNO.

 Jika tiada apa yang mahu disembunyikan dan Pas juga benar-benar ikhlas, telus serta tulus, Pas seharusnya tiada masalah untuk mendedahkannya.

 Pernahkah Pas selama ini menerima derma dalam jumlah sebanyak itu daripada mana-mana individu?

 Jika selama ini Pas banyak bergantung kepada derma ahli-ahlinya melalui kutipan tin milo, mengapakah sejak berbaik dengan UMNO ini Pas tiba-tiba mendapat derma individu dalam jumlah yang besar?

 Tindakan Pas terus berteka-teki dengan sekadar mengatakan ia derma, tetapi tidak berani mendedahkan butiran lengkap pendermanya, semuanya ini hanya menjadikan Pas sama seperti Najib saja kelakuan dan perangainya.

 Atau adakah Pas sendiri belajar daripada Najib berhubung penggunaan alasan derma itu?
(ShahbudinHusin 20/04/2018)

0

0

votes
Article Rating
Kongsikan artikel ini


UMNO TERHARAM ADALAH TANDA KEGAGALAN NAJIB YANG TIDAK HARUS DIMAAFKAN
OLEH AHLI2 PARTI ITU

 Apa pun hujah dan alasannya, kegagalan UMNO mengadakan pemilihan sehingga ia kini berdepan kemungkinan menjadi pertubuhan yang diharamkan, tidak lain adalah tanda gagalnya Najib Razak sebagai presiden parti itu.

 Kegagalan ini tidak seharusnya dimaafkan oleh ahli-ahli UMNO kerana setelah beliau merosakkan imej parti dengan pelbagai perangai dan kelakuannya sejak menjadi Perdana Menteri dan Presiden UMNO pada 2009, satu lagi kerosakan kepada nama baik dan imej parti telah diciptanya.

 Kali terakhir UMNO mengadakan pemilihan kepimpinannya ialah pada 2013 dan berdasarkan perlembagaan parti itu sendiri yang mensyaratkan pemilihan mesti diadakan setiap tiga tahun sekali, pemilihan seterusnya perlu diadakan pada 2016.

 Namun demikian, berdasarkan perlembagaan UMNO juga yang memberi peruntukan kepada parti itu menangguhkan pemilihannya sehingga 18 bulan, tempoh itu sepatutnya berakhir pada 19 April 2018 yang lalu.

 Selepas tempoh penangguhan 18 bulan, tiada lagi peruntukan dalam perlembagaan UMNO yang membolehkannya menangguhkan pemilihan buat kali kedua atau melebihi tempoh 18 bulan yang ditetapkan itu.

 Sesungguhkan peruntukan dalam perlembagaan UMNO adalah cukup jelas dan mudah difahami oleh sesiapa pun jua.

 Oleh kerana UMNO gagal mengadakan setelah tempoh penangguhan 18 bulan itu berakhir, dari segi hukumnya, UMNO sudah terbatal atau terharam dengan sendirinya.

 Dalam hal ini, ROS hanyalah badan kawal selia semata-mata dan yang benar-benar mengikat UMNO ialah perlembagaannya sendiri.

 Bagaimana ROS boleh memberi penangguhan selama setahun lagi kepada UMNO untuk mengadakan pemilihannya sehingga 19 April 2019 adalah benar-benar diragui.

 Dengan penangguhan yang dibenarkan oleh ROS sehingga 19 April 2019 itu bermakna UMNO sudah menangguhkan pemilihannya selama 30 bulan.

 Adakah klausa yang mengatakan UMNO boleh menangguhkan pemilihannya sehingga 30 bulan?

 Jika sesuka hati boleh ditangguhkan, apa guna UMNO ada perlembagaan yang mengatakan tempoh pemilihan hanya boleh ditangguhkan selama 18 bulan saja?

 Najib sendiri sebenarnya sedar hakikat atau peruntukan dalam perlembagaan UMNO itu di mana ketika beliau mengumumkan penangguhan selama 18 bulan dahulu, beliau sendiri ada menyebut mengenainya.

 Dengarkan kata-kata Najib itu di sini –
https://youtu.be/Mk0mFJ9tZd0

 Jadi, bagaimana Najib selaku Presiden UMNO boleh melanggar atau menodai perlembagaannya sendiri?

 Memang sebelum ini UMNO pernah menangguhkan pemilihannya berdasarkan peruntukan dalam perlembagaan, tetapi tidak pernah sesekali ia ditangguhkan melebihi tempoh 18 bulan itu.

 Malah dengan UMNO bergantung kepada ROS berhubung penangguhan kali keduanya, ia sendirinya bermakna UMNO sudah tidak menghormati lagi perlembagaannya sendiri.

 Kenapakah ini berlaku? Kenapa Najib takut mengadakan pemilihan sebelum tempoh 18 bulan itu berakhir?

 Inilah satu lagi bukti kegagalan Najib yang tidak pernah dilakukan oleh mana-mana presiden UMNO sebelum ini.

 Barangkali inilah juga petunjuk Tuhan kerana di sebalik UMNO sibuk memperlekeh kedudukan Bersatu dan ROS pula sama sibuk mahu mengharamkan parti yang diketuai oleh Tun Mahathir Mohamad itu, parti itu sendiri yang terharam dengan sendirinya.

 Perlukah pemimpin seperti ini terus diberi peluang menerajui negara?

 Dalam pilihanraya 9 Mei ini pula, tidakkah boleh dianggap “haram” juga menyokong dan mengundi calon-calon daripada parti yang sudah haram?
(ShahbudinHusin 21/04/2018)

0

0

votes
Article Rating
Kongsikan artikel ini


BUKU YANG MESTI DIMILIKI SEBELUM 9 MEI INI

Dalam penulisan buku-buku politik, nama Ahmad Lutfi Othman barangkali tidak perlu diperkenalkan lagi.
Beliau merupakan antara penulis yang banyak mengupas isu-isu pergolakan dalam UMNO dalam bentuk buku, terutama yang melibatkan Tun Mahathir Mohamad, Anwar Ibrahim, Ghafar Baba, Najib Razak dan lain-lain pemimpinnya.
Kerancakannya berkarya lebih memuncak lagi apabila Anwar dipecat daripada UMNO dan meskipun Anwar pernah bersikap keras terhadapnya dalam isu purdah melibatkan mahasiswa sehingga beliau dipecat daripada UTM, Ahmad Lufti sedia melupakan luka lama dengan menjadi antara pembela kepada bekas timbalan perdana menteri itu.
Apatah lagi waktu itu, Anwar turut didokong oleh Pas yang dipimpin oleh Ustaz Fadzir Noor dan parti Islam itu memang merupakan wadah politik yang dekat dihati Ahmad Lutfi.
Ketika era reformasi, tulisannya dalam bentuk buku laris bagai goreng pisang panas dan makalah tidak berkalanya yang diterbitkan hampir setiap bulan pula sentiasa menjadi penantian ramai.
Dan sudah tentu, sasaran kritikannya paling banyak ketika itu ialah Tun Mahathir.
Akhbar Harakah di mana beliau bertugas juga turut mendapat limpahan pembeli serta pembaca pada ketika itu.
Setelah lama menyepi berikutan masalah kesihatan yang dihadapinya, di samping turut tidak lagi bersama Pas mahu pun Harakah, menjelang PRU 14 yang bakal tiba tidak lama lagi, Ahmad Lutfi kini tampil dengan buah tangan terbarunya bertajuk “Mengapa Mahathir?”.
Tulisan beliau kali ini antaranya mengupas mengenai pelbagai kekeliruan berikutan kembalinya semula Tun Mahathir  dalam kancah politik nasional dan perlunya perjuangan bekas Perdana Menteri itu diberikan sokongan sebulat-bulatnya.
Turut dikupasnya ialah mengenai peranan Pas yang kini tidak lagi bersama gelombang perubahan, sebaliknya lebih selesa memilih untuk menjadi “kingmaker” saja.
Buku berharga RM13 baru saja berada di pasaran dan boleh juga dibeli secara dalam talian dengan menghubungi/SMS/Whatsapp
LUQMAN HAKIM
di talian
019-2903291
.
Apa pun, menjelang detik-detik perubahan yang menjadi penantian seluruh negara pada 9 Mei depan, buku “Mengapa Mahathir?” ini amat sesuai, bahkan merupakan keperluan untuk dibaca serta dimiliki, terutama bagi mereka yang masih sangsi atau ada kekeliruan tertentu terhadap Tun Mahathir.
(ShahbudinHusin 21/04/2018)

0

0

votes
Article Rating
Kongsikan artikel ini


TSUNAMI RAKYAT SEMAKIN MENUJU KENYATAAN

Pagi tadi, Pengerusi BN Wilayah Persekutuan, Tengku Adnan Tengku Mansor mengumumkan senarai calon BN negeri bagi menghadapi pilihanraya umum akan datang.
Malam ini pula diadakan ceramah umum Pakatan Harapan di Wangsa Maju, salah satu kawasan Parlimen di Wilayah Persekutuan yang dihadiri oleh Tun Mahathir Mohamad dan lain-lain pemimpin utama gabungan pembangkang itu.
Lihatlah kehadirannya….
Petandanya cukup jelas dan sukar dinafikan, tsunami rakyat Malaysia bakal menjadi kenyataan pada 9 Mei nanti.
(ShahbudinHusin 22/04/2018).

0

0

votes
Article Rating
Kongsikan artikel ini


UMNO SUDAH MULA BERGOLAK….

Calon-calon UMNO di seluruh negara untuk pilihanraya 9 Mei depan, kecuali untuk beberapa negeri, dijangka akan diketahui secara rasminya bermula hari ini.
Pengerusi-pengerusi perhubungan UMNO/BN dijadualkan akan menyerahkan tauliah yang ditandatangani oleh Najib Razak sebagai calon PRU 14 di negeri masing-masing.
Bagi yang terpilih sebagai calon, individu berkenaan sudah pun dihubungi dan dimaklumkan secara rasmi,  begitu juga dengan mereka yang digugurkan sebagai calon turut diberitahu mengenainya pada semalam (Sabtu).
Keadaan ini menjadikan UMNO dan BN di beberapa negeri sudah mula bergolak kerana wujud perasaan tidak puas hati dengan calon yang dipilih atau berasa kecewa kerana digugurkan, terutamanya bagi yang baru sepenggal menjadi wakil rakyat.
Di Wilayah Persekutuan, gelombang pergolakan sekurang-kurangnya berlaku di tiga kawasan Parlimen – Wangsa Maju, Setiawangsa dan Bandar Tun Razak.
Di Wangsa Maju, penyokong dan ahli UMNO berasa sangat tidak puas hati kerana kerusi itu diserahkan kembali kepada MCA, meskipun Ketua UMNO Bahagian, Mohd Shafei Abdullah didakwa sudah bekerja sejak lebih empat tahun lalu untuk memastikan BN dapat menawan semula kawasan tersebut.
Berikutan kekecewaan itu, ramai di kalangan mereka yang mengambil keputusan tidak mahu keluar mengundi, di samping sebelum ini jentera Pemuda UMNO Wangsa Maju sudah pun menurunkan poster dan kain rentang lambang dacing serta menghentikan serta-merta gerak kerja kempen pilihanraya mereka.
Keadaan ini bukan saja memberi potensi kepada calon Pakatan Harapan mengekalkan kerusi itu, malah tidak mustahil dengan majoriti yang lebih besar melebihi 5,511 sebagaimana yang dicapai dalam pilihanraya 2013 yang lalu bagi tujuan agar calon UMNO dapat bertanding semula di Wangsa Maju dalam pilihanraya 2023 nanti.
Di Setiawangsa, pergolakan dan rasa tidak puas hati mula memuncak sejak semalam berikutan Ahmad Fauzi Zahari yang baru sepenggal menjadi Ahli Parlimen telah digugurkan dan digantikan dengan Zulhasnan Rafique yang pernah menjadi wakil rakyat di kawasan itu sebelumnya.
Keadaan ini menjadikan ramai penyokong UMNO tidak faham dengan sifir politik Najib yang menggantikan calon muda dengan calon yang lebih tua, malah merupakan calon kitar semula.
Apakah Najib tidak mahu sokongan pengundi muda dan di mana janjinya untuk memberi lebih peluang kepada orang muda, kata seorang ahli UMNO Setiawangsa.
Lagi pun, bukankah Najib juga yang menggugurkan Zulhasnan pada pilihanraya 2013 lalu, kenapa kali ini dipilih semula, kata seorang lagi pemimpin UMNO cawangan di Setiawangsa.
Selain merupakan bekas Menteri Wilayah Persekutuan, Zulhasnan kini adalah Duta Besar Malaysia ke Amerika Syarikat.
Di Bandar Tun Razak, pemilihan Adnan Seman sebagai calon turut menimbulkan rasa tidak puas hati pucuk pimpinan UMNO bahagian kerana beliau dilihat tidak memegang jawatan kanan dalam parti di peringkat bahagian, sebaliknya hanya mengetuai sebuah cawangan saja.
Ada yang mempersoalkan, jika pun UMNO tidak mahu memilih Ketua UMNO Bahagian Bandar Tun Razak, Rizalman Mokhtar sebagai calon berikutan isu penangkapannya di sebuah kelab malam baru-baru ini, bagaimana dengan pemegang jawatan parti yang lain?
Adakah semua pemegang jawatan utama sedia ada dalam UMNO tidak layak untuk dipilih sebagai calon, tanya mereka.
Dengan ini, tidak mustahil Adnan berhadapan dengan kesukaran dalam gerak kerja kempennya kerana sokongan dan kerjasama mereka terhadapnya mungkin tidak seratus-peratus sebagaimana mereka sudah bekerjasama dengan Rizalman sejak lebih empat tahun yang lalu.
Lebih dari itu, ada juga yang mempertikan pemilihan Adnan kerana beliau didakwa pernah menyarankan agar Najib berundur sebagai Perdana Menteri dalam sebuah program televisyen tidak lama sebelum ini berikutan skandal 1MDB yang dihadapinya.
Di negeri-negeri lain juga pergolakan yang hampir sama turut berlaku. Di Negeri Sembilan, ada wakil rakyat sedia ada membayangkan akan memberi sokongan kepada Pakatan Harapan jika namanya digugurka sebagai calon.
Ini kerana beliau dikatakan tidak puas hati dengan cara pucuk pimpinan UMNO memaklumkan kepadanya bahawa namanya digugurkan kerana “ratingnya”  dilaporkan menurun di kalangan pengundi.
Wakil rakyat itu dikatakan berhujah dengan mempertikaikan siapa yang menyediakan laporan tersebut, sambil mempersoalkan adakah “rating”  pemimpin-pemimpin UMNO yang lain, termasuk Najib, kian meningkat di hati pengundi?
Di Kedah, juga berlaku rasa tidak puas hati berikutan seorang wakil rakyat yang dikaitkan ada mempunyai hutang dan sedang membayar bulanan yang tinggi kepada sebuah bank tetapi dipilih untuk bertanding semula dalam piliharaya kali ini.
Kami jadi tak faham bagaimana UMNO kali ini memilih calon-calonnya, kata seorang pemimpin pemuda di negeri itu.
Adalah dijangka, lebih banyak bahagian dan negeri akan berdepan dengan pergolakan yang sama di hari-hari seterusnya nanti.
Semua ini, bagaimanapun adalah berita baik dan suatu kelebihan kepada Pakatan Harapan untuk lebih mudah menumbangkan Najib, UMNO dan BN bersama gelombang perubahan yang kian membuak-buak di seluruh negara.
(ShahbudinHusin 22/04/2018)

0

0

votes
Article Rating
Kongsikan artikel ini